Lenovo дунёдаги биринчи 12 Гб “оперативкали” смартфонни ишлаб чиқарди | Mobinfo.uz\nРамкасиз дисплейга эга Z5 Pro GT номли слайдер шаклидаги смартфон Snapdragon 855 флагман процессори асосида қурилган. Пекинда тақдим қилинган янги мобиль қурилма дунёдаги илк 12 гигабайт оператив хотира модулига эга смартфон бўлди. Ўз навбатида, янги қурилманинг доимий хотираси ҳажми рекорд 512 Гбга тенг.\nZ5 Proнинг корпуси оч қизил металл рамка билан ўралган бўлиб, смартфоннинг орқа панели углерод толадан ясалган. Телефоннинг қолган техник кўрсаткичлари кеча тақдим этилган Z5 Pro смартфони билан бир хил: 6,39-дюймовли AMOLED-дисплей (2340х1080 пиксел), асосий қўш камералар (16 + 24 мп) ва икки олд камера (16 + 8 мп).\nТелефон 3350 мАс батареядан қувватланади, Шунингдек, ускунада NFC-чип “наносимкалар” учун икки слота, қулоқчинлар учун 3,5-мм аудионуқта ҳам мавжуд. Engadget нашрининг ёзишича, сўзлашув динамиги икки олд камера ўртасида жойлашган, шу сабабли ҳам ҳар сафар қўнғироқ қилиш олдидан экранни пастга тушириш зарур бўлади.\nZ5 Pro GTнинг сотувлари Хитойда кейинги йилнинг 24 январидан бошланади. Телефоннинг З Гб оператив ва 128 Гб доимий хотирага эга бўлган версияси 2698 юанга ($390), 12/512 Гблик топ-версияни эса 4398 юан, ёки $640 атрофидага олиш мумкин.\nЭслатиб ўтамиз, бугунга қадар дунёдаги энг катта оператив хотирали телефонлар Xiaomi Black Shark 2 ва Oppo Find X моделлари эди.\n← Новинки ташкентского рынка: Honor 8x (обновлено) Топ-версия Huawei Nova 4 c отверстием в экране будет стоит почти $500 →


Тимур Кападзенинг Уругвайга қарши ўйиндан кейинги фикрлари (эксклюзив)\n17 июнь, 2018, 12:28\nМундиал бошлагнишидан аввал миллий терма жамоамиз Монтевидеода Уругвайга қарши баҳс олиб борди. Кўпчилик эса мазкур ўйинни тарихий деб атади. Ҳар ҳолда Луис Суерас, Эдинсон Кавани, Диего Годин каби жаҳон юлдузларига қарши вакилларимизнинг қандай тўп суриши биз учун жуда қизиқ эди. Тўғри, Ўзбекистон кучли рақибга йирик ҳисобда ютқазди. Уругвай эса жаҳон чемпионатида етакчилардан бири сифатида тилга олинмоқда. Футболчиларимиз эса уларга қарши учрашувда ёмон таассурот қолдиришмади. Вакилларимиз олис сафардан қайтиб келишганидан кейин терма жамоамизни бошқариб келаётган Тимур Кападзе ўйин атрофидаги тафсилотлар ва ўйин ҳақидаги фикрлари билан умумий равишда ўртоқлашди.\n“Бундай ўйин ҳар доим ҳам бўлавермасди”\n- Уругвайга кетишимиздан олдин у ерга асосан ёшлар билан борамизми ёки тажрибалироқ ўйинчиларни ҳам олиб кетамизми, деган савол олдимизда турганди. Биз эса иложи борича тажрибали футболчиларни ҳам ўзимиз билан бирга олиб кетиб, турли гап-сўзлар бўлмаслигини ҳам режа қилгандик. Лекин ҳаракат қилишизга қарамай, барча ўзимиз истаган тажрибали футболчиларни олиб кета олмадик. Кимдир жароҳат олганди, яна кимдир бошқа сабаб туфайли бора олмади. Лекин мен бу жамоа билан биринчи марта ишлаётганим йўқ. Шу боис йигитлардан ҳавотирим йўқ эди. Муҳими, футболчи терма жамоага ўз хоҳиши билан бориши керак. Сафарга кетишдан олдин Тошкентда йигитларга яхшилаб тушунтирдим. Бундай ўйин ҳар доим ҳам бўлавермаслиги таъкидладим. Тўғри, Уругвайга етиб олгунча йўлда қийналамиз, аммо ўйинга тайёрланиш учун тўрт кунча вақтимиз бўлишини уларга айтдим. Бунгача, Сенегал, Марокаш каби термаларга қарши ўйнаганимизни эслатиб, ҳеч қандай рақибдан қўрқмасликларини уларга уқтирдим. Энг асосийси, ўйинчиларда ишонч бор эди. Анчадан бери бу тушунча футболчиларимизда йўқолиб қолганди. Терма жамоада иш бошлаганимдан бери биринчи қилган ишим йигитларимизга ўзига бўлган ишончни қайтаришдан иборат бўлди. Шунингдек, футболчиларимизга Уругвайга қарши ўйинда тўпни кўпроқ ўзимизда назорат қилишни, шунда улар қийналишини айтдим. Агар тўпни рақибга бериб қўйсак, бизга муаммолар туғдирарди. Кучли томонимизни кўрсатишимиз зарурлигини тушунтирдим.\n“Узоқ йўлдан сўнг футболчилар икки кун тикланишди”\n- Тўғри, йўл бизни анча қийнади. Узоқ мамлакатга сафар уюштириш, 30 соатдан ортиқ вақт давомида йўлда бўлиш осон эмас. Самолётда уч ёки тўрт соат ухларсиз, аммо умуман олганда, фақат ўтириб кетилади. Бир амаллаб Уругвайга етиб бордик. Дастлаб йигитларнинг узоқ йўлдан келишганини ҳисобга олиб, тикланиши учун тренажёр залида шуғулландик ва бассейнда чўмилишди. Икки кун давомида уларни тикладим. Тўғри, уларнинг оёқлари ишлаши мумкин, аммо миялари барибир чарчаган ҳисобланарди. Одатда сафарга чиқсак, шуғулланишга вақт кам қоларди. Масалан, Эронга борганимизда ҳам бир кун шуғулланиб кейин ўйинга тушгандик. Биз эса Монтевидеога эртароқ бордик ва шуғулланишимиз учун вақтимиз бўлди. Рақибнинг кучли ва кучсиз томонларини кўрсатдик. Футболчиларга шундай дедим: “майдонда рақиб ким бўлишидан қатъий назар ўз ўйинимизни кўрсатишимиз керак”.\n“Тан олиш керак, рақиб футболчилари жисмоний жиҳатдан кучли эди”\n- Бу биз учун осон бўлмади. Биринчидан узоқ йўлни босиб ўтдик. Иккинчидан Ўзбекистон ва Уругвай ўртасида вақт тафовути саккиз соатлик фарқни ташкил қилади. Аслида ҳар бир соат фарқи бўйича бир кун адабтация бўлади. Учинчидан, бошқа давлат, тўртинчидан бошқа стадион. Қолаверса, стадион тўла мухлислар ҳам бизга қарши эди. Стадионнинг майдони ҳам унчалик қониқарли эмасди. Ҳаттоки, машғулот ўтказадиган майдонлари ҳам яхши эмасди. Буларга қарамасдан йигитларимиз ўз ўйинини кўрсатишга ҳаракат қилишди. Бундай шароитда кўпроқ жисмоний тайёргарлик муҳим роль ўйнарди. Тан олиш керак, Уругвай футболчиларининг жисмоний ҳолати бизникилардан кучли эди. Бугунги замонавий футболда ўйинчи биринчи навбатда кучли атлет бўлиши керак. Бу ҳам етмаганидек, ўйинни бошқарган ҳакам беллашувни адолатли бошқарди деб айтмаган бўлардим. Ҳа, майли, демоқчиманки, футболчиларимиз юқорида айтиб ўтган омилларга ҳам қарши ўйнашига тўғри келди.\n“Дастлабки ярим соат давомида уларни тўпсиз қолдириб асабийлаштирдик”\n- Учрашувнинг дастлабки беш дақиқасида футболчиларимизда ҳаяжон бўлганди. Кейинчалик эса жамоамиз ўзини қўлга олиб, тўпни назорат қилишга ўтди. 25 дақиқа давомида рақибни тўпсиз қолдирдик ва бундан уругвайликлар асабийлаша бошлашди. Иккинчи бўлимда эса барибир чарчоқлар билинди. Натижада хатолар бошланди. Хатолар эса чарчоқдан кейин юз беради. Агар рақибга тўпни топшириб қўйганимизда бизни “эзиб” ташлашарди. Лекин Уругвай бизни тўлиқ ҳимояга “михлаб” қўйгани йўқ. Голларга келадиган бўлсак, биринчисида Жавоҳир Сидиқовга майдоннинг ноқулайлиги ҳам ҳалақит қилди. Марказда Суарес уни итариб юбориб тўпни олиб қўйди. Бу вазиятда ҳакам ўйинни тўхтатиши ҳам мумкин эди. Кейин ҳимоячимиз Рустам Ашурматов ҳам улгурмай қолди. Бундай кучли жамоалар кичкина имкониятни ҳам голга айлантира олишади. Ўша гол йигитларимизнинг кайфиятига таъсир қилди. Чунки уларга гол уриш учун ўзимиз имкон яратиб бердик. Умуман айтганда, қолган иккита голни стандартдан ўтказдик. Иккинчиси пенальтидан киритилган бўлса, учинчиси бурчак тўпидан кейин рўй берди. Ўша вазиятда мен дарвозабонимиз Элдор Суюновга тўпга эртароқ чиқиши кераклигини айтдим. Ўзи ҳам шундай қилмоқчилигини, аммо ёритгичларнинг нурига кўзига тушиб қолгани боис тўпга вақтида чиқишга улгурмай қолганини айтди. Уругвайда яна бир-иккита вазият бўлган бўлиши мумкин, аммо бутун ўйин давомида уларнинг дарвозамиз олдида имкониятлари кўп бўлди деб айта олмайман. Агар биз голли имкониятларини йўққа чиқарганимизда балки ютқазмаслигимиз мумкин эди. Умуман, бундай юқори савиядаги жамоага қарши ўйнаш осон эмас. Захирадан майдонга тушган футболчиларимиз ҳам ёмон таассурот қолдиришмади. Ҳаттоки, ўйин охирларида 10 киши бўлиб қолганимизда ҳам ҳужумлар уюштиришга ҳаракат қилдик. Тўғри, рақиб сафида юлдуз футболчилар бор. Аммо майдонда ном эмас, фақат жамоа ўйнашини футболчиларимизга тушунтиришга ҳаракат қилдим. Яхши ўйнадик, ёмон эмас. Аммо камчиликларимиз ҳали кўп. Мен жамоани нолдан қуришга ҳаракат қиляпман. Бирор нимага бирданига эришиб бўлмайди. Уругвай билан ўйинда ҳужум уюштиришда қийналдик. Ҳимоядан яхши чиқиб кетяпмиз ва бундай пайтда ҳужумга максимал даражада куч қўшиш керак. Аммо бизда мана шу жиҳат бўйича узилишлар бўлди. Лекин жамоамиз кучли рақибга қарши қўрқмасдан прессинг қилишни ҳам эплади. Тўғриси, бу футболчиларимизнинг ота-оналарига раҳмат. Уларнинг ҳаммаси тарбияли йигитлар. Шу билан бирга уларни футболга ўргатган мураббийларига ҳам миннатдорчилик билдираман.\n“Йигитларга миллий терма жамоа нима эканлигини тушунтириб боряпман”\n- Жамоамизни яна бошқа кучайтирадиган ўйинчиларимиз ҳам бор. Лекин ўзимизнинг маҳаллий футболчилар учун бу даражадаги кучли рақибларга қарши ўйинлар жуда фойдали бўляпти. Агар легионерларимиз ҳам ушбу учрашувда иштирок этишганида балки бошқа йигитларимизнинг бундай кучли рақибга қарши қандай ўйнай олишини била олмасдик. Биласизми, агарда Уругвайга қарши бошқа жойда, худди иккала жамоа битта имконият даражасида бўлганида биз бундан ҳам яхшироқ ўйнаган бўлардик. Шунга қарамай, Уругвайнинг майдонида ўйнаган бўлсак-да, йигитларимизда қўрқув ёки ҳавотир йўқ эди. Футболчиларимиз кўришдики, Уругвай билан ҳам ўйнаса бўлади. Уларнинг ўйинчилари осмондан тушишмаган. Бу ўйин шуни кўрсатяптики, футболчиларимизда ўсиш бор. Биз ўз ўйинимиз билан уялмаймиз. Ҳар доим ўйинчиларимизга биринчи навбатда миллий терма жамоа нима эканлигини тушунтириб боряпман. Агар миллий терма жамоа яхши ўйинлар кўрсатиб, натижалар ижобий бўлиб бораверса бу бутун ўзбек футболига берилаётган баҳо бўлади. Агар терма жамоамиз ёмон ўйнаса ўзбек футболига яхши қарашмайди. Ҳеч қачон бировнинг футболимизни ерга уришига йўл қўймаслигимиз керак. Шу боис миллий терма жамоага келганда ҳар бир ўйинчи жон-жаҳди билан ўйнаши керак ва буни йигитларга уқтиряпман.\n“Эронга ҳам, Уругвайга ҳам ўз хатоларини кўрсатиб бера олдик”\n- У ерга асосий таркиб билан бормаганимиз уругвайликларда эътироз уйғотмади. Менимча, улар бизнинг асосий таркиб билан келмаганимизни билишмади ҳам. Ўйлашимча, Уругвай терма жамоамизни яхши билмайди. Эронликлар эса бизни жуда яхши билади. Термамизда кимнинг қандай кучга эгалигини билишарди. Шу боис Эронда бироз эътирозлар бўлганди. Лекин биз Уругвай учун муносиб рақиб бўла олдик. Керак пайтда уларнинг камчиликларини ҳам кўрсатиб бердик. Ўйиндан кейин Уругвай мураббийи бизга хатоларимизни кўрсатиб бера олган жамоа сифатида таъриф берди. Эронга қарши учрашувда ҳам биз рақибнинг катта хатоларини кўрсатиб бергандик. Натижада ўйиндан кейин Кейруш анча вақт захира ўриндиғида ўйчан ҳолатда ўтириб қолганди.\n“Ўйиндан кейин рақиб бизга нисбатан ҳурмат кўрсатмади”\n- Ўйиндан кейин Уругвай бош мураббийи Оскар Табарес билан кўришмадим. Қолаверса, захира ўриндиқлари бир-биридан узоқда эди. Бундан ташқари, унинг оёғи оғриётгани учун оқсоқланиб юрганди. Учрашувдан кейин ютқазганимиз учун менинг ҳам кайфиятим тушиб кетганди. Бунинг устига уругвайликларнинг учрашувдан сўнг ўзини тутишлари бизга ёқмади. Бизнинг ўйинчиларимиз улар билан футболка алмашишни таклиф қилишди, аммо улар буни хоҳлашмади. Уларнинг бундай совуқ муносабатидан жахлим чиқди. Худди бизни менсишмагандек бўлишди. Луис Суаресни “Барселона”да кўп бор муттаҳамлигини кўргандик. Лекин терма жамоада ҳам шунақа экан. Сал нарсага ҳакам билан тортишиб, бизнинг футболчиларга қизил карточка кўрсатишини талаб қилаверди. Уни захирага олишаётганида майдондан чиқиб кетаётганди. Рустам Ашурматов эса Суаресга ҳурмат юзасидан қўлини чўзса ҳам у кўришишни истамади ва норози охангда чиқиб кетди. Вақти келиб яна Уругвай билан тўқнаш келишимизни Худодан сўрайман ва ўшанда уларга ўз кучимизни кўрсатишимизни жуда хоҳлайман. Бизга нисбатан турли қилиқлар қилишиб, ҳурмат кўрсатишмади. Футболчиларимизга эса уларнинг бундай ҳатти-ҳаракатларидан хафа бўлмасликларини, яна қачондир уларга қарши ўйнаганимизда ўзимизни кўрсата олишимизни айтдим. Биз шунинг учун ҳам янада кўпроқ ишлашимиз керак.\n“Мундиалда Россияга мухлислик қиламан, аммо Германия фаворит”\n- Ҳозирча кейинги режалар ҳақида билмайман. Ҳамманинг эътибори жаҳон чемпионатига қаратилгани боис терма жамоамизнинг галдаги ўйинлари йўқ. Албатта, имкониятим бўлганида Россияга бориб мундиал ўйинларини ўз кўзим билан кўрмоқчи эдим. Барибир бундай ўйинларни жонли кўрган бошқа-да. Жаҳон чемпионати фаворити ким? Барибир қўшнимиз – Россияга мухлислик қиламиз. Шунингдек, мен олдиндан Германияга ҳам ишқибозлик қиламан.


ЎзА - Барча оромгоҳларда ҳам шароит талаб даражасидами?\n16.07.2018 19:27 Чоп этиш версияси\nБарча оромгоҳларда ҳам шароит талаб даражасидами?\nЖиззах вилоятидаги 74, жумладан, шаҳар ташқарисидаги 12, умумтаълим мактаблари қошидаги 62 оромгоҳда 9 минг 525 нафар ўқувчини дам олдириш режалаштирилган.\nБарча оромгоҳларда дам олишнинг биринчи босқичи якунланди. Дастлабки босқичда шаҳар ташқарисидаги оромгоҳларда 1 минг 652 нафар бола ҳордиқ чиқарди. Айни пайтда ушбу оромгоҳларнинг иккинчи босқичида 1 минг 108 нафар бола ҳордиқ чиқараётир.\nБолалар ёзги дам олишини ташкил этишда ижтимоий муассасалар тарбияланувчиларига алоҳида эътибор қаратилмоқда.\nШароф Рашидов тумани ҳудудида жойлашган энг сўлим маскан – Уобсойдаги “Лочин” оромгоҳида Жиззах шаҳридаги 29-Меҳрибонлик уйининг 95 тарбияланувчиси ёзги таътилни ўтказмоқда. Ҳудуддаги Шароф Рашидов номидаги оромгоҳнинг биринчи босқичида Жиззах шаҳридаги кўзи ожиз болалар мактаб-интернатининг 25 тарбияланувчиси бепул соғломлаштирилди. Бошқа оромгоҳларда “Маҳалла” хайрия жамоат фонди вилоят бўлими ҳомийлиги билан кам таъминланган оилаларнинг 79 фарзанди бепул дам олдирилди.\nКорхона, ташкилот, муассасалар маъмурияти ва касаба уюшма қўмиталари ўртасида тузилган жамоа шартномалари асосида вилоятда 440 бола оромгоҳларда бепул соғломлаштирилди.\n– Вилоят касаба уюшмалари ташкилотлари бирлашмаси кенгаши қошида тузилган гуруҳ томонидан ўқувчиларнинг ёзги дам олишини тўғри ташкил этиш доимий таҳлил қилиб борилаётир, – дейди вилоят касаба уюшмалари ташкилотлари бирлашмасининг оромгоҳлар бўйича масъул мутахассиси Ф.Аҳмедов. – Бунинг натижасида оромгоҳларда ўқувчиларни дам олдириш ва соғломлаштириш ишлари муваффақиятли давом этмоқда. Айни пайтда 5 оромгоҳда дам олишнинг иккинчи босқичида, 3 тасида эса учинчи босқичда ўқувчилар дам олаётир. 4 тасида навбатдаги босқичга ўқувчиларни қабул қилишга тайёргарлик кўрилмоқда.\nФориш туманининг Нурота тоғлари бағридаги хушманзара табиат қўйнида 3 та ўқувчилар ёзги оромгоҳи жойлашган. Айни пайтда бу оромгоҳларда ўқувчилар мавсумнинг иккинчи босқичида дам олаётир.\nКаттабоғдон қишлоғидаги “Аҳмад ота Файз” хусусий корхонасининг “Матлуботчи” ўқувчилар ёзги оромгоҳи вилоятдаги энг намунали муассасалардан бири саналади. Оромгоҳда бу йил ҳам мавсумга пухта ҳозирлик кўрилди. Мавсумнинг биринчи босқичида муассасада 120 ўқувчи ҳордиқ чиқарди. Айни кунларда яна шунча бола кўнгилли дам олаётир.\nОромгоҳда ётоқхона, ошхона, кутубхона, спорт майдончалари талаб даражасида жиҳозланган. Белгиланган миқдорда дори-дармон билан тўлиқ таъминланган. “Yoshlar – kelajagimiz” Давлат дастурида белгиланган вазифалар асосида ишлаб чиқилган режага мувофиқ, маданий-маърифий, спорт тадбирлари мунтазам ўтказилмоқда. Мусиқа ва тасвирий санъат, инглиз тили, рақс ва бошқа тўгараклар фаолият юритмоқда.\n– Мен ҳар йили оромгоҳда дам оламан, – дейди пахтакорлик 14 ёшли Аббос Саидмуродов. – Бу йилги дам олиш ҳам менга жуда ёқяпти. Тоғ бағрида, хушманзара сойда жойлашган оромгоҳда мириқиб ўйнаш, чўмилиш учун ҳамма шароит бор. Табиат қўйнига саёҳат, спорт мусобақалари, бадиий кечалар, танловлар ўтказилмоқда. Зерикиш йўқ!\nАммо ҳудуддаги барча оромгоҳларда ҳам ўқувчиларни дам олдириш “Матлуботчи”дагидек намунали ташкил этилган, деб бўлмайди. Хусусан, 188 ўқувчи дам олаётган “Жиззахгазтаъминот” унитар корхонаси вилоят мувофиқлаштириш бошқармаси тасарруфидаги “Зангори олов” оромгоҳи атрофи қаровсиз. Сарғайган ўт-ўланлар, бетартиб ташлаб кетилаётган ахлат уюмлари “ранг кўр, ҳол сўр” деган мақолни эсга солади.\nЧўмилиш ҳавзасида сув йўқ, айтишларича, бу йил сой сувининг камлиги туфайли ҳавзани тўлдиришга улгура олишмаётган экан. Стадион ва бошқа спорт майдончаларининг аҳволи ҳам болалар ўйнаши учун қулай эмаслигини кўрсатиб турибди. Ёнғин хавфсизлиги қалқонида керакли анжомлар йўқ. Қум солиб қўядиган идиш ахлатга тўла.\nЗафаробод туманидаги “Жилғача” оромгоҳида ҳам аҳвол шундай. Тиббиёт хонаси талабга жавоб бермайди. “Тайёр овқатлардан суткалик намуналари тўғри олиниши, сақланиши ва сифатини назорат қилиш дафтари”да кечқурунги овқат берилмасдан, “қониқарли” деб тўлдириб қўйилибди. Бу аҳволни оромгоҳ шифокори Ш.Турдиев ишга келганига бир кун бўлгани, ҳали бу масалаларни тартибга солишга улгура олмагани билан изоҳлади.\nЧўмилиш ҳавзаси сувсиз. Кутубхонанинг ўқув хонаси йўқ. Китобларнинг аксарияти йиртилиб, яроқсиз ҳолга келган. Муассасада ёнғин хавфсизлиги талаблари бажарилмаган.\nОромгоҳ раҳбари Янглиш Шерқулованинг айтишича, бу камчиликларга мулк эгалигидаги ўзгариш – оромгоҳни хусусийлаштириш жараёни бораётгани сабаб бўлаётган экан. Унинг таъкидлашича, муассаса экотуризм йўналишида йил давомида ишлайдиган дам олиш масканига айлантириш учун “Responsible travel” масъулияти чекланган жамиятига сотилган экан. Мулкнинг янги эгаси муассасани ҳали тўлиқ расмийлаштирмаган, амалдаги эгаси эса, табиийки, сотиладиган иншоотга харажат қилгиси келмайди. Бу тушунарсиз “оралиқда” дам олишга келган ўқувчилар қийналмоқда, холос.\nЎқувчиларнинг ёзги дам олиш муддати қисқа. Қандайдир сансалорлик туфайли бу муддат самарасиз ўтишига йўл қўйиб бўладими? Мутасадди ташкилотлар камчиликларни тузатиш учун шошилинч чоралар кўради, деб ишонамиз.


Метеор қулаши авиафалокат деб қабул қилинди\nЖаҳон 02:28 / 10.09.2019 16776\nАнглиянинг жанубида маҳаллий аҳоли енгил моторли самолёт фалокатга учраганини маълум қилгач, уни қидириш операцияси ташкиллаштирилди. Полиция ҳеч нарса аниқламагач, аҳоли метеор парвозини кўргани ҳақидаги хулосага келган. Бу ҳақда The Guardian нашри хабар берди.\nАҳоли фавқулодда хизматларга осмонда учиб, сўнгра бўлакланиб, ерга қулаган ёрқин объектни кўрганини маълум қилган. Девон ва Корнуэлл графликлари полицияси объектни топиш учун қидирув операциясини ташкиллаштирган. Бунинг учун иккита самолёт жалб қилинган.\nБританиянинг коинот мониторинги хизмати метеор тахминан Ла-Манш бўғози орқали жануб томон учганини маълум қилган. Шунингдек, Британия ва Франция мониторинг хизматлари бўғоз устида катта оловли шар қайд қилишган.


Остонада ўзбекистонлик қуллар озод этилди\nОстона ҳуқуқ-тартибот идоралари қозоғистонлик иш берувчилар томонидан қулликда сақланган ўзбекистонлик эркаклар ва фоҳишалик билан шуғулланишга мажбур қилинган аёлларни озод этди.\nОстона шаҳри ички ишлар департаменти матбуот хизмати бош инспектори Элмира Шауленова Ўзбекистон фуқароларини уюшган жиноий гуруҳ меҳнат эксплуатациясига мажбурлаганини маълум қилди.\n“Остонадаги “Монолит-строй” қурилиш компаниясида прораб бўлиб ишлайдиган Ўзбекистон фуқароси Шуҳрат Юнусов маҳаллий иш берувчи бир неча юртдошини эксплуатация қилаётгани юзасидан шикоят билан мурожаат этди. Ходимларимиз ўтказган махсус операция давомида қозоғистонлик иш берувчи томонидан ўз хоҳишига қарши ишлатилаётган ўзбекистонлик 4 эркак озод этилди. Иш берувчи уларга бир тийин тўламагани, барча ҳужжатларини олиб қўйгани, қочиб кетган тақдирда қурол ишлатиш билан дўқ-пўписа қилгани аниқланди”, - деди Элмира Шауленова.\nУнинг айтишича, Жамбил вилоятида ҳам ўзбекистонлик 4 кишини қулликда сақлаган қозоғистонлик фуқаро қўлга олинган. Унинг ёнидан ўзбекистонлик фуқароларнинг ҳужжатлари, 15 минг танга ва 1800 АҚШ доллари ҳамда Ички ишлар вазирлигида қайддан ўтган ПМ русумли тўппонча топилган.\nШунингдек, Э.Шауленова Остона шаҳридаги темир йўл вокзали, бир нечта кўчалар ва ижарага топширилаётган хонадонларда ўтказилган профилактика рейди давомида қозоғистонлик 45 аёл қаторида ўзбекистонлик 8 хотин-қиз қўлга олингани ва ҳозир ички ишлар департаменти изоляторида сақланаётганини маълум қилди.\nЭ.Шауленова сўзларига кўра, ўзбекистонлик бу қизлар Қозоғистонга ишлаш мақсадида таклиф қилинган, аммо кейинчалик маҳаллий иш берувчилар уларнинг ҳужжатини олиб қўйиб, фоҳишаликка мажбурланган.\n“Ҳозир ўзбекистонлик қизларнинг ҳужжатларини тиклаш ва уларни юртига қайтариб юбориш чоралари кўриляпти. Улар ҳақида бошқа тафсилотларни айта олмайман. Фақат улар 18дан 23 ёшгача бўлган қизлар эканини айтишим мумкин”, - деди Э.Шауленова.


Москвада артист Лев Дуров вафот этди\n00:54 20 Июн 2018\n© Sputnik / Овсянников\n16:56 20.08.2015 Ҳавола олиш\nТеатр ва кинонинг машҳур актери 84 ёшида вафот этди.\nТОШКЕНТ, 20 авг – Sputnik. Узоқ вақт давом этган касалликдан сўнг актер, режиссер, СССР халқ артисти Лев Дуров вафот этди, деб хабар берди РИА Новости, марҳумнинг қизи Екатерина Дурованинг сўзлари асосида.\nДуров ҳаётининг охирги икки ҳафтасини шифохонада ўткарди. У 7 агуст куни зотилжамнинг оғир кўриниши диагнози билан шифохонага ётқизилган эди. Кейинроқ унга “ўткир юрак етишмовчилиги” деб дианоз қўйишди. Унинг аҳволи ўта оғир деб таъкидлаганди.\nСССР халқ артисти актер ва педагог Лев Дуров 1931 йил 23 декабрда Москвада туғилди. Дуровлар оиласи машҳур рус цирк артистлари сулоласига киради. 1954 йилда МХАТ мактаб-студиясини битириб Марказий болалар театрига ишга кирди.\n1967 йил Дуров Малая Броннаядаги Москва Дрматик театрига ишга кирди. У ўйнаган қаҳрамонларда трагик ва комик образлар туташиб кетганлиги учун актерни “трагик клоун” дейишарди. Актер ҳисобида театрларда ва кинода уйнаган кўплаб роллар бор. У “Отелло”да Яго ролини, Шекспирнинг “Ромео ва Жульетта”сида Тибальдни, “Уйланиш”да Жевакинни, Гогольнинг “Ўлик жонлар” асари асосида ёзилган “Йўл” спектаклида Ноздревни, Чеховнинг “Уч опа-сингиллар” асарида Чебутикинни, мольернинг “Дон Жуан”ида Сганарел ролларини ўйнаган эди.\nДуровнинг кинодаги иш фаолиятини театр билан бир вақтда бошлади. 1954 йилдан бошлаб у 200 дан зиёд роллар уйнади. Актер “Бир йилнинг туққиз куни”, “Баҳорнинг 17 лаҳзаси”, “Мен Москвада қадам ташлаяпман”, “Қизил калина”, “Д’Артанян ва уч мушкетёр” ва “Катта танаффус” фильмларида унитилмас роллар уйнаган.\nИжодининг кейинги даврида Дуров актерликни режиссерлик билан бирга олиб борди. “Театр на Малой Бронной” театрининг саҳнасида кўплаб спектакллар қўйди. Дуров кўплаб мукофотлар совриндори, улар қаторида Халқлар дўстлиги ордени, IV даражали “Ватан олдидаги хизматларии учун”, III даражали “Ватан олдидаги хизматларии учун” орденлари бор.


Далил ҳам, исбот ҳам бор. Бухоро ҳокими ойни этак билан ёпмоқчими?\n11:21 / 06.08.2019\nИжтимоий тармоқларда Бухоро шаҳридаги қабристонда ободонлаштириш ва турли қурилиш ишларига шаҳардаги мавжуд ташкилотлар, жумладан, таълим тизими, тиббиёт муассасалари, маҳалла фуқаролар йиғинлари ходимлари ва ҳарбий қисм аскарлари мажбурий жалб қилинаётгани ҳақида хабарлар ҳамон қизғин муҳокама қилинмоқда.\nМазкур ҳолатга ойдинлик киритиш мақсадида Kun.uz мухбири Бухоро шаҳридаги ушбу қабристонга борди ва мавжуд вазиятни жойида ўрганган эди.\nЎрганиш асосида сайтда «Бухородаги қабристонни ободонлаштиришга ташкилотлар ходимлари мажбурий жалб қилинмоқда» сарлавҳали мақола эълон қилинганди. Унда қабристондаги ободонлаштириш ишларига ҳақиқатан ҳам турли ташкилотлар ходимлари жалб қилинаётгани далиллар билан ёритилган эди.\nШундан кейин Бухоро вилояти ҳокими Ўктам Барноевнинг Facebook’даги саҳифасида шаҳардаги «Ҳазрати имом» қабристонидаги ободонлаштириш ва турли қурилиш ишларига шаҳардаги мавжуд ташкилотлар, жумладан, таълим тизими, тиббиёт муассасалари, маҳалла фуқаролар йиғинлари ходимлари ва ҳарбий қисм аскарлари мажбурий жалб қилинаётгани ҳақида тарқалган хабарлар юзасидан пост қолдирилди.\nУнда марҳумлар ётган жойларни обод ва озода сақлашга эътибор қаратиш фарзлиги, ҳеч ким бу ишларга мажбуран жалб этилмаётгани, барчаси ҳашар тарзида ташкил этилаётгани таъкидланган. Шу билан бирга, Kun.uz сайти суриштирувида тасдиқланган маълумотлар асосида берилган ҳолатлар инкор қилинган.\nЎктам Барноев ушбу фикрлари билан мақоладаги тасдиқланган ҳолатлар билан яқиндан танишмаган кўринади.\nМақолада ҳудуди 17 гектарни ташкил қиладиган энг катта ва қадимий қабристонда олиб борилаётган ишларда ташкилотлардан ходимлар борлиги, шунингдек, ҳарбий қисм аскарлари ҳам ишлаётгани суратлари билан берилганди.\nҚолаверса, ободонлаштириш бошқармасининг сўзлари ҳам келтириб ўтилган эди.\n«Биз ободонлаштириш бошқармасида ишлаймиз. Бу ерда ишлар бошланганига бир ойга яқин вақт бўлди. Тўғри, бу ерда биздан ташқари, турли ташкилотлар ходимлари, ўқитувчилар ҳам, шифокорлар ҳам келиб ишлашмоқда. Бугун ҳам эрталабдан туш вақтигача ишлаб кетишди», – деган эди Бухоро шаҳар ободонлаштириш бошқармасининг исмини очиқлашни истамаган ишчиси.\n«Ўзим боғчада ишлайман. Бизга шу ерга келиб ёрдам беришимизни айтишган. Бир неча кундан буён ишлаяпмиз. Шаҳардаги ҳамма боғчадан келишяпти», — деганди мактабгача таълим муассасасининг исми сир қолишини сўраган ходими.\nШу ўринда Бухоро шаҳар ободонлаштириш бошқармаси бошлиғи И.Қурбоновнинг ҳам сўзларини келтириб ўтайлик.\n«Қабристонлар бизнинг тасарруфимизда бўлгани учун бошқармамиз ишчи-ходимлари доимий ишлаяпти. Бошқа ташкилотлардан ҳам келиб ёрдам қилишмоқда. Маҳалла раислари аҳолини жалб қиляпти. Ташкилотлар бўйича сизга аниқ бир гап айтолмайман. Бу ишларни ҳокимият ташкил қиляпти, ташкилотлар ходимлари келишини ҳам улар ташкил қиляпти. Лекин келиб ишлашаётгани рост», — деганди биз билан суҳбатда Қурбонов.\n(Барча суҳбатларнинг аудиоёзувлари таҳририятда мавжуд)\nМаълум бўлишича, ташкилотларнинг аксарияти эрталабдан туш вақтигача ишлаб кетишган (биз қабристонга тушдан кейин бордик).\nЮқоридагиларнинг ўзи ҳолатга етарли далил ва исбот эмасми?\nҚолаверса, блогер Умид Гафуров ҳам Бухорода бюджет ташкилотлари ходимлари бир ойдан бери қабристонни ободонлаштиришга жалб этилаётгани ҳақида хабар берган.\nВилоят ҳокими қарийб бир ойга яқин вақт давомида қабристондан олиб борилаётган ишларни ҳашар тарзида ташкил қилинаётганини таъкидлабди. Ҳашар шунча вақт давом этиши мумкинми?\nВазирлар Маҳкамасининг «Ўзбекистон Республикасида мажбурий меҳнатга барҳам беришга доир қўшимча чора-тадбирлар тўғрисида»ги 349-сон Қарорига мувофиқ, ҳашар фақат ихтиёрий асосда ўтказилиши белгиланган. Ҳашарни ўтказиш учун умумхалқ ҳашарини ўтказиш тўғрисида Президентнинг тегишли ҳужжати ёки Вазирлар Маҳкамасининг қарори бўлиши шарт. Ҳашарлар унда иштирок этадиган шахслар меҳнат қиладиган тегишли ташкилот ҳудудида меҳнатни муҳофаза қилиш ва хавфсизлик нормаларига қатъиян риоя этилган ҳолда ўтказилади. Ҳашарлар доирасида бошқа турдаги жамоат ишлари, шу жумладан, қурилиш-таъмирлаш ишларига мажбурий жалб этишга йўл қўйилмайди.\nҚолаверса, жазирама иссиқда меҳнат қилаётганлар ўз ихтиёрлари билан келганига ҳам ишониш қийин.\nАлбатта, қабристонлар ободлигига ободонлаштириш бошқармаси ишчи-ходимлари масъул. Аммо қолган ташкилотлар ходимлари-чи?\nБухоро вилояти ҳокими ойни этак билан ёпмоқчими?\nАслида қабристонлар доимо озода ва обод бўлишини ҳар бир инсон истайди. Шу ўринда биз ҳам. Бунга ҳеч қандай эътирозимиз йўқ. Барчанинг борар жойи, сўнгги манзили. Аммо барчаси белгиланган тартибда, ихтиёрий бўлгани маъқул.\nБухоро шаҳридаги ташкилотлар раҳбарлари ва маҳалла раисларига қабристондаги ободонлаштириш ишларида ходимлар ва аҳоли ўртасида тарғиб қилингани таъкидланади. Аммо «юқоридан» келган бундай кўрсатмани ташкилот раҳбарлари ходимлар ўртасида қандай «тарғиб» қилиши барчага маълум.\nАйни вақтда Бандлик ва меҳнат муносабатлари вазирлиги Бухоро шаҳрида бюджет ташкилотлари ходимларининг ободонлаштириш ишларига мажбурий жалб қилингани тўғрисидаги хабарлар бўйича текширув ишларини бошлаган.\n15:33 / 22.05.2021\nҚашқадарёда тиббиёт ходимларини мажбурий меҳнатга жалб қилган мутасадди жазоланди\n11:30 / 04.05.2021\nҚашқадарё ва Андижонда тиббиёт ходимлари ва ўқитувчиларни мажбурий меҳнатга жалб қилган мансабдорлар жазоланди


Владилен Буров, Валентина Федотова. «Ислоҳотнинг олтин қоидаси» | www.ziyouz.uz\nБош саҳифа Илм ва фанТарихВладилен Буров, Валентина Федотова. «Ислоҳотнинг олтин қоидаси»\n2001 йилнинг декабр ойи бошларида Тайваннинг собиқ раҳбари Ли Дэнхуэй оролдаги барча аҳолини Г.Чан ёзган “Хитойнинг умидсиз келажаги” китобини ўқишга даъват қилди. Унда коммунистик Хитойнинг эртанги куни ҳақида мулоҳазалар билдирилганди. Буни икковимиздан биримиз Гонгконгда сотиб олгандик. Китоб эркин савдода эди (мамлакат йўналишининг ёрқин тимсоли эди бу: давлат битта — тузум иккита). Г.Чан — келиб чиқиши Хитойдан бўлган америкалик, йигирма йилдан ортиқ Шанхайдаги америка компаниясида ишлаган. Ҳозирги Хитойда мавжуд бўлган жиддий муаммолар китоб муаллифини бу давлат инқирозга учрайди, унинг 5-6 йилгина умри қолди, деган фикрга олиб келган.\nЛекин Хитойда ўз кўзимиз билан кўрганларимиз Г.Чаннинг башорати ҳақиқатдан жуда йироқ эканлигига яққол далил бўла олади. Ялпи ички маҳсулотнинг йилига 9 фоизга қадар ўсиши, миллиардлаб чет эл инвестициялари, минглаб қўшма корхоналар Хитой мамлакатига ва унинг тараққиётига нисбатан ишонч туйғусини уйғотарди.\nПекин — бу ХХ асрдаги Хитой, Шанхай ва Гуанчжоу эса — XXI асрдир. (Чекка ўлкаларда XIX, ҳатто XVIII асрга дуч келиш мумкин бўлса ҳам!) Эскирган иморатлар ўрнида ўнлаб кўп қаватли уйлар қад ростламоқда ва бундай ўзгариш бутун-бутун мавзелар миқёсида олиб борилмоқда. Ўн йилнинг нари-берисида Хуанпу дарёси қирғоғида янги замонавий шаҳар бунёд этилди.\nХитойга бориб Москва аэропортларининг мўъжазлигини пайқаб қоласан. Қисқа муддат ичида Пекинда янги йирик аэропорт, Шанхайда улкан Пудун аэропорти, Гуанжоуда энг катта — Осиёда мисли йўқ аэропорт бунёд этилди. Гуанчжоуда Осиёдаги энг улкан метро қурилди. Пекинда олтита ҳалқа йўл мавжуд. Пекинда, Шанхайда, Гуанчжоуда катта йўллар аэропортни деярли шаҳар маркази билан туташтиради. Агар бундан ўн йиллар муқаддам Хитой шаҳарлари кўчаларининг кўпчилигида чет эл автомашиналари юрган бўлса, энди улар қўшма корхоналарда ишлаб чиқарилган машиналар билан тўла.\nЯна Хитой Москвадан шуниси билан фарқ қиладики, агар Москвада ҳар қадамда милиционерга дуч келсангиз, Хитойда бу ҳолни учратмайсиз. Ҳа, бу ерда ҳам безорилар, ўғрилар, бошқа жиноий унсурлар бор. Бироқ Хитойда чет эл фуқароларига тажовуз йўқ, уларни ўлдириш ҳоллари учрамайди. Бу борада бизга биргина воқеа маълум: бундан бир неча йил илгари Нанкинда немис фирмаси вакили оиласи — ота-она ва уларнинг икки фарзанди ўлдирилган эди. Қотиллар ишсиз деҳқонлар бўлиб чиққан. Улар тезда қидириб топилган ва суд ҳукми билан отилган. Хитой Ташқи ишлар вазирлигида Германиянинг фавқулодда ва мухтор элчисидан бўлиб ўтган кўнгилсиз воқеа юзасидан расман кечирим сўралган. Россияда чет эл фуқаролари ўлдирилиши камёб ҳодиса эмас, бироқ биз бунга ўхшаш ҳодисалардан кейин бирор марта узр сўралганини эслай олмаймиз. Хитой ҳақиқатан ҳам чет эл инвестицияларидан, сайёҳатчиларидан, талабаларидан манфаатдордир, шу боисдан ҳам чет эл фуқаролари бу мамлакатда дахлсиздирлар ва ҳар жиҳатдан уларга қулайлик яратилган.\nНима учун миллиардлаб долларлар Хитой томон оқади, нима учун бу мамлакатда минглаб чет эл тадбиркорлари иш юритадилар? Чунки бу юртда сиёсий мўътадиллик бор. У давлат ва партия таркибидан тикланган қатъий ҳокимият устуворлигига таянади. Ҳокимият бозор эркинлигини жиноят ахлидан ҳимоя қилади. Қисқа муддатда ўз бизнесини йўлга қўйиб олган хитойлик тадбиркор биз билан суҳбатда, Хитойда “қўриқчи ҳам, паноҳ ҳам” йўқлигини айтди. “Паноҳ” деганда у рекэт тажовузидан сақланишни назарда тутган эди.\nНима учун Хитойда рўёбга чиққан нарса Россияда амалга ошмади? Бировлар буни арзон ишчи кучининг кўплиги билан, бошқа бировлар — хитойликларнинг ўта меҳнатсеварлиги билан, учинчилар эса уларнинг миллий характери, менталитетидаги алоҳида хусусиятлар билан тушунтирмоқчи бўладилар. Бизнинг назаримизда, бу шу билан изоҳланадики, хитойликлар янгиланиш моделини танлаш жараёнида мамлакатларининг ўзига хослигини ҳисобга олганлар ва хитойлик бўлиб қолиш аҳдидан воз кечмаганлар, илло америкалик ёки бошқа бўлишга интилмаганлар. Мамлакат раҳбарияти аҳоли ҳисобини ҳам, иқтисодий даражанинг дастлабки ҳолатини ҳам, табиий бойликлар тақчиллиги-ю, саводли кадрлар танқислигини ҳам эътибордан соқит қилмаган. Шу боисдан ягона марказлашган раҳбарлик — авторитар тизим зарур бўлган. Авторитар тизим ўз-ўзидан тараққиётни таъминлай олмайди, бироқ Хитойда у изчил янгиланиш дастури билан узвий боғланган ҳолда ҳаётга жорий этилган. Хитой раҳбарияти шуни яхши англагандики, модернизациялаш — қисқа муддатли иш эмас, балки узоқ давом этадиган жараёндир.\nХитойдаги ислоҳотлар муваффақиятини мамлакатнинг гуллаб-яшнаши учун сўзда эмас, амалда жон куйдирувчи якдил фикрлар жамоаси таъминлар эди. Бу ишлар бошида ўткир тафаккур соҳиби Ден Сяопин турарди. У атиги бир неча ойгина француз заводларидан бирида ишчи бўлиб ишлаган ва Москвадаги Коминтерннинг ленинча мактабларида сабоқ олган, бироқ муҳими, ўнлаб йиллар партия ишларида фаолият кўрсатиб катта тажриба орттирганди. У шуни яхши англардики, сиёсат, фан, санъат билан шуғулланишдан олдин озиқ-овқат, турар жой, кийим-кечакка эга бўлиш лозим. Шу боисдан Хитойдаги ислоҳотлар иқтисодиётдан, қишлоқлардаги муҳтожликни бартараф қилишдан бошланди. Ислоҳотлар жараёни Хитой компартиясида қотиб қолган ақидалардан, марксча тафаккурдан воз кечишга, кадрларни янгилашга қаратилган туб ғоявий қайта қуришлардан бошланди. Миллатларнинг саъйи ҳаракати демократия ва инсонпарвар социализм борасидаги самарасиз баҳслар ботқоғига эмас, ижодий бунёдкорлик мақсади сари йўналтирилди.\nХитой ислоҳотларининг услубияти — босқичма-босқичлик ва миллий шарт-шароитни ҳисобга олишдан иборат. Бу — инқилобдан фарқ қилувчи “ислоҳотнинг олтин ҳалқасидир”: ислоҳотларнинг кечиш жараёнини одамлар лаёқатига мувофиқлаштирган ҳолда унга кўниктириб боришдир.\nХитой компартияси раҳбариятида ислоҳотга қарши чиқувчилар, “ақидапарастлар” кўп эди. Бироқ Ден Сяопин қишлоқ хўжалигини қайта қуриш соҳасидаги ўзининг аниқ дастурини баён этиб, уларнинг эътиборини қозона билди ва улар бутун Хитой аҳолиси туб манфаатларини ҳимоя қилувчига қарши фикр-мулоҳаза айтишдан ожиз қолдилар. Раҳбарлик лавозимларига “ақидапарастлар” ўрнига уларга қараганда ёш, мураккаб иқтисодий вазиятларни чуқур идрок эта олувчи кадрлар келди. Одатдагидек, улар бир жиҳатдан, катта амалий тажрибага эга, бошқа жиҳатдан, нафақат Хитойда, балки хорижда ҳам, кўпроқ Ғарбда таълим олган кишилар эли.\nГуанчжоуда дунёнинг ҳеч бир ерида йўқ ҳодисанинг шоҳиди бўлдик. Оролнинг 22,5 кв.км майдонга эга Паньюэ қисмида 2000 йилдан бошлаб университетлар шаҳри бунёд этилмоқда ва у ўзида ўқув бинолари, лабораториялар, талабалар учун ётоқхоналар, ўқитувчилар учун яшаш уйларини мужассам қилган. Хитойнинг кўплаб шаҳарларида, асосан чекка ўлкаларида олий ўқув юртларининг янги бинолари қурилиши жадал бормоқда.\nБугун Хитойнинг коммунистик партияси 80-йиллар бошидаги “йўлбошчи” эмас, тамомила бошқачадир. Ташкилий тамойилларга кўра ва ўз-ўзидан тушунарлики, Хитойнинг ўзига хос шарт-шароитини ҳисобга олган ҳолда, у ҳамон коммунистик бўлса-да, назарий асосларига кўра ХКП социла-демократик партияларга кўпроқ яқиндир. Бу ўринда мулкка бозор иқтисодиёти тартиб-қоидаларига, чет эл капитали ва бошқаларга нисбатан бўлган муносабат шаклларини эсга олиш кифоя.\n“Маданий инқилоб” йилларида Хитойда “ҳамма соҳани ишчилар синфи бошқаради” деган шиор ҳукмрон эди. Уни бугун фақат истеҳзо билан эслашади. Партия ва давлат идоралари ходимларидан кейин ҳозирги Хитой жамиятида зиёлилар тобора кўпроқ салмоққа эга бўлиб бормоқда. Бу, аввало, уларнинг моддий аҳволи кескин яхшиланиб бораётганлигида кўринади — масалан, олий ўқув юртлари ўқитувчилари эндиликда 1000 юандан 8000 юангача мояна (кўп нарса стажга ва савия даражасига боғлиқ) олади, яъни бу 125 дан 1000 долларгача демакдир. Озиқ-овқат сифати, маҳсулотларнинг ва кийим-кечакнинг арзонлигига кўра бу пул Россиядагига қараганда анча баракалидир. Хитойдаги ўқитувчилар ва илмий ходимлар маоши уларнинг Россиядаги ҳамкасблариникидан анча баланд. Фалсафа институти профессори 2000 юань, яъни 250 доллар маош олади. (Россиядаги академия институти ходимининг иш ҳақи 100 доллардан ошмайди.)\nЗиёлиларнинг яшаш шароитлари тубдан яхшиланди. Кўплаб ўқитувчилар ва илмий ходимлар янги уй-жойларга эга бўлдилар. Биз бир неча ўқитувчиларнинг уйларида бўлдик — уларнинг умумий майдони 120 дан 200 кв.метргача бўлиб, ҳамма замонавий қулайликлар мавжуд. Президент Путин ҳаммавақт ипотеканинг фойдаси ҳақида гапиради, бироқ Россиядаги банкнинг қашшоқ профессорга ипотека кредити беришини тасаввур қилиб бўладими? Жавоб ўз-ўзидан аён. Хитойда ипотека зиёлилар вакилларига нисбатан жуда яхши фаолият кўрсатади. Уларнинг мояна даражаси, стаж ва ёшини ҳисобга олган ҳолда, 10 йилдан 20 йилгача, кўпроқ имтиёзли, бозор баҳоларидан паст шартларда кредитлар беришади. Битта мисол: Сиань хорижий тиллар институтида. 2003 йилда — ўқитувчилар ва ходимлар учун 24 қаватли уй, 2005 йилда яна 5 та турар жой: 32 қаватли, 18 қаватли ва 3 та 8 қаватли уй бунёд этилган. Бундай турмуш қулайликлари олий ўқув юрти ва академия зиёлилари учун бўлди, ўрта мактаб ўқитувчилари, шифокорлар ва бошқалар учун ҳам яхши шароитлар яратилди.\nХитойда илмий тадқиқотлар учун катта эътибор қаратилган, Хитой фанлар академияси, Хитой муҳандислик академияси ва Хитой ижтимоий фанлар академияси институтлари учун маблағ сезиларли даражада оширилган. Шу боисдан Хитой фанининг яқин орада жиддий юксакликларга кўтарилиши шак-шубҳасиз.\nХитой иқтисодиётининг анъанавий соҳаси, аввало енгил саноат туфайли қаддини ростлади. У дунёнинг 80 фоизини ички кийим билан таъминлайди. Бироқ у бугунги кунда оғир саноатдаги ютуқлари билан қаноатланиб қолаётгани йўқ ва бу борадаги янги технологияни ўзлаштирган ҳолда жаҳон иқтисодиёти сари интилмоқда. Хитой Россия олимларининг теран тадқиқотлари натижаларини амалда қўллашга катта қизиқиш билан ёндашмоқда.\nХитойликлар халқаро воқеалар ҳақида ҳақиқий ахборотга эгадирлар. Мамлакатда “Ахборот янгиликлари” ҳафтаномаси энг оммавий ва кўп нусхада чиқадиган газета саналади. Унда чет эл агентликлари, радиостанциялари ва рўзномалари хабарлари ҳамда мақолалари таржималари шарҳларсиз ёритилади, китоблардан парчалар, ҳарбий таълим, фан, тиббиёт, маданият ва бошқа соҳалардаги янги маълумотлар босилади. Сўнгги саҳифада чет эл нашрлари мухбирларининг Хитой ҳақидаги фикрлари (баъзан аччиқ, кўнгилга ўтирмайдиган), шунингдек, Тайваннинг бу мамлакатга муносабатига доир мақолалар босилади.\nХитойда мафкура борасида эркинлик мавжуд, фақат “тўртта асосий тамойилни” танқид тиғига олиш мумкин эмас: мамлакат тараққиётининг социалистик йўналиши, коммунистик партиянинг раҳбарлик роли, марксизм-ленинизм ва Мао Цзедун ғоялари ҳамда халқ демократик диктатураси. Бошқа барча масалаларни муҳокама қилиш мумкин. Хитой ҳукумати қошида камтарона тараққиётни ўрганиш маркази номи билан стратегик таҳлил вазирлиги фаолият кўрсатади ва у тўғридан-тўғри мамлакат раҳбариятига чиқиш ҳуқуқига эга. Унда 250 дан ортиқ юқори малакали мутахассислар ишлайди, уларнинг кўпчилиги турли ёшдаги профессорлардир. Марказқўмнинг сиёсий бюроси етакчи олимлар билан учрашувлар ўтказиб туради ва бу учрашувларда унинг аъзолари мамлакатнинг ижтимоий-иқтисодий тараққиётига доир турли масалалар бўйича маслаҳатлашадилар.\nМарксизм-ленинизм ва Мао Цзедун ғоялари ўзининг устувор ролини «Ден Сяопин назариясига хос “уч карра ваколат» ғоялари»га ўрнини бўшатиб бермоқда. Улардан кейингиси бутун халқ, ишлаб чиқариш ва маданиятнинг илғор кучлари манфаатларини ёқловчи партиянинг бош йўналишини белгилайди. Марксизм-ленинзм ва Мао Цзедун ғоялари тобора ўтмишга чекиниб, тарихийлиги жиҳатдангина аҳамиятли бўлиб қолмоқда.\nХитойда турли тоифадаги китобхонлар дидига мўлжалланган минглаб марказий ва жойлардаги газета-журналлар чоп этилади. Давлат тасарруфига кирадиган, лекин расмий бўлмаган нашрлар пайдо бўлди, улар жамиятнинг ҳар кунги ҳаёти ҳақида, илгари қаламга олинмаган мавзулар, масалан, жиноятлар, кўча ҳодисалари, коррупция, киноюлдузлар, спорт соҳасидаги сиймолар ҳақида жонли, қизиқарли маълумотлар, ҳикоялар бериб боради.\nБу ерда телестудиялар Россиядагидан кўра кўпроқ тармоққа эга. 12 та умумдавлат каналлари (биттаси инглиз тилида) мавжуд. Сериалларнинг сон-саноғи йўқ. Бироқ улар Россия телевидениесидаги каби криминал мавзуларни ёритмайди. Улар, асосан, ишлаб чиқариш, оила турмуши муаммоларига бағишланган; шунингдек тарихий мавзулар — қадим ўтмишдан тортиб коммунистик партиянинг ҳокимиятни қўлга олиш учун интилган Гоминданга қарши олиб борган курашларини ёритган телесериаллар ҳам жуда кўп. Хитой оммавий ахборот воситалари ватанпарварлик, миллий қадрият, ўз мамлакатидан ифтихор туйғуларини тарбиялашда асосий восита бўлиб хизмат қилади. Хитой телевидениесида ахборот бериш тарзи қуйидагича: аввал асосий вақтни эгалловчи мамлакат ичкарисидаги янгиликлар, кейин — халқаро мавзуга оид кўрсатувлар намойиш этилади.\nМана, неча йилдирки, Пекиннинг Тяньаньминь марказий майдонида ҳар куни давлат байроғини кўтариш ва тушириш тантанаси ўтказилади, унда фахрий қоровул саф тортади. Биз Хитойга сафаримиз фазога космик кема икки космонавтни олиб чиққан пайтга тўғри келди. Бу фуқароларда ватанпарварлик туйғусини янада жўшдириб юборди.\nАлбатта, ҳозирги Хитой тараққиётини фақат ёрқин рангларда бериш унчалик ўринли эмас. Мамлакат компартиясининг Ху Цзиньтао бошчилигидаги янги раҳбарияти шундай ижтимоий муаммоларга дуч келмоқдаки, уларнинг муваффаққиятли ечими мамлакат келажаги билан узвий боғлиқдир. Иқтисодий муаммоларнинг аксарияти, айниқса, аҳолининг учдан икки қисми яшайдиган қишлоқларда учрайди: деҳқонлар ва шаҳарликларнинг даромадлари ўртасидаги фарқ жуда катта, деҳқонларнинг ерларини шаҳар қурилиши учун тўхтовсиз равишда тортиб олиш давом этмоқда. Ерсиз қолиш ва жуда кам даромад оммавий кўчишларга сабаб бўлмоқда. Оқибатда, кўплаб қишлоқларда фақат чоллар, аёллар ва болаларгина қолмоқдалар. Маҳаллий ҳокимиятлар томонидан амалга ошириладиган бошбошдоқликлар ва ортиқча солиқлар аҳолининг норозилигига сабаб бўлади, айрим ҳолларда бу норозилик маҳаллий партиялар биносини ёқиш ва бошқа ғалаёнлартарзида намоён этилмоқда.\nБу борада бошқа ўта муҳим муаммоларни ҳам кўрсатиш мумкин. Булар ишсизлар ва ярим ишсизлар сонининг кўпайиб бораётганлиги, давлат секторига қарашли кўплаб корхоналарнинг зарарга ишлаши, коррупциянинг авж олиб кетганлиги, нақд пул тақчиллиги, шаҳар ва қишлоқ, денгиз бўйи ва ғарбий минтақалар ривожланиши ўртасидаги улкан фарқ, энергия манбаларининг жиддий етишмовчилиги ва шу кабиларда кўзга ташланади. Бироқ улкан аҳолига эга, ривожланиш даражаси Россия шароити сингари ноқулай тарздаги мамлакат қисқа тарихий муддатда ўзини тиклаб олишдан ташқари, дунёнинг иккинчи кучли давлатига айлана билди ҳам.\nКейинги уч йил ичида янги раҳбарият инқироз ҳолатларини бартараф этувчи қатор чораларни кўрди. Ўн биринчи беш йиллик (2006-2010 йил) бутунлай “маркетлаштиришга” қўйилган ортиқча ружу ва бу йўлдаги хатоларни тўғрилашга йўналтирилади. Албатта, мавжуд муаммоларни беш йил ичида ҳал қилиб бўлмайди, бунинг учун ўнлаб йиллар керак бўлади.\n“Литературная газета”нинг 2006 йил 1-7 февраль сонидан олинди.\n← Аввалги Аввалги Нортўхта Қилич. Осмон йиғлаган кун (ҳикоя)\nКейинги → Кейинги: Антон Чехов. Қийшиқ ойна (ҳикоя)


Ўзбекистоннинг ЯИМнинг шаклланишида Жиззах вилоятининг ҳиссаси 3% га етди » Sangzor.uz - Жиззах янгиликлар портали\nSangzor.uz - биз сизга яқинмиз! » Иқтисодиёт » Ўзбекистоннинг ЯИМнинг шаклланишида Жиззах вилоятининг ҳиссаси 3% га етди\nДастлабки маълумотларга кўра, 2020- йилда Жиззах вилояти бўйича ялпи ҳудудий маҳсулот (кейинги ўринларда – ЯҲМ) ҳажми жорий нархларда 17 445,9 млрд. сўмни ташкил этди ва 2019 йил билан таққослаганда 1,6 % га ўсди. ЯҲМ дефлятор индекси 2019 йил нархларига нисбатан 111,1 % ни ташкил қилди.\nЎзбекистон Республикаси бўйича ЯИМнинг шаклланишида Жиззах вилоятининг қўшган ҳиссаси 3,0 % га етди.\nАҳоли жон бошига ҳисобланган ЯҲМ 12 494,3 минг сўмни ташкил этди ва бу кўрсаткич ўтган йилнинг мос даврига нисбатан 0,5 % га камайган.\nҲудуд иқтисодиётининг барча тармоқларида яратилган ялпи қўшилган қиймат (ЯҚҚ) ҳажми умумий ЯҲМнинг 98,0 % ини, маҳсулотларга соф солиқлар эса 2,0 % ини ташкил этди.\nҲисобот даврида қишлоқ, ўрмон ва балиқчилик хўжалигининг ЯҲМнинг тармоқлар бўйича таркибидаги улуши 56,1 % ни, саноат тармоғи 11,3 % ни, қурилиш 7,2 % ни ва хизматлар соҳаси 25,4 % ни ташкил қилди.\nЯҲМнинг ўсиши ҳудуд иқтисодиётининг асосий тармоқларидаги ижобий ўсиш суръатлари билан боғлиқдир. Ўсиш суръатлари қишлоқ, ўрмон ва балиқчилик хўжалигида – 101,0 % (ЯҲМнинг тармоқлар бўйича таркибидаги улуши – 56,1 %), саноатда – 107,1 % (11,3 %), қурилишда – 103,5 % (7,2 %), хизматлар соҳасида – 100,4 % (25,4 %) ни ташкил этди. Хизматлар соҳаси таркибида ўсиш суръатлари, ташиш ва сақлаш, ахборот ва алоқа 109 % (3,8 %), бошқа хизмат тармоқларида 100,7 % (16,0 %) дан иборат бўлди. Савдо, яшаш ва овқатланиш бўйича хизматларда камайиш кузатилди – 94,2 % (5,6 %).\n2020- йилда ЯҲМ дефлятори индекси 2019- йил нархларига нисбатан 111,1 фоизни ташкил этди. ЯҲМ дефлятори индексининг энг юқори кўрсаткичлари қишлоқ, ўрмон ва балиқчилик хўжалигида – 115,8 % ва саноатда – 115,3 % қайд этилди.\nСтатистика фаолиятини ташкил этиш ва\nйиғма ахборот-таҳлилий ишлари бўлими


Туркияда 38 киши қор кўчкисида остида қолди, Ўзбекистон президенти ҳамдардлик билдирди\n04 март 2021, Тошкент вақти: 16:11\nВоқеа жойида олинган сурат.\nЎзбекистон Президенти Шавкат Мирзиёев Туркиянинг шарқидаги Ван музофотида юз берган қор кўчиши оқибатида кўплаб инсонлар қурбон бўлгани ва жароҳатлангани муносабати билан Туркия Президенти Ражаб Тоййиб Эрдўғонга ҳамдардлик билдирди.\nБу ҳақда давлат раҳбари матбуот хизмати хабар қилди.\n4 февраль куни Туркиянинг Ван музофотида юз берган қор кўчиши оқибатида 33 киши нобуд бўлди.\nҚор кўчиши натижасида Ван-Боғчасарой йўлида микроавтобус 40 метрлик жарликка қулаб тушган. Автомобиль ҳайдовчиси ва етти йўловчи тирик қолган ва қутқарувчилар томонидан чиқариб олинган.


“Орият”ликлар депутатдан розими? – Сурхон тонги\nБош саҳифа / Жамият / “Орият”ликлар депутатдан розими?\nИюн 19, 2019\tЖамият Изоҳ қолдириш 572 Кўрилди\nОдатда депутатларнинг фаолиятидан қониқмаймиз. Сабаби, уларнинг фидойилиги ҳа деганда кўзга ташланавермайди. Аммо улар орасида ўз ишини билиб, кўпчиликнинг корига яраётганлари ҳам йўқ эмас. Бунга Музработ туманидаги айрим депутатлар фаолиятини кузатиш жараёнида амин бўлдик.\nТумандаги “Орият” маҳалласида 5191 нафар аҳоли истиқомат қилади. Маҳалла ҳудудини “Анорзор” гузари билан боғловчи қисмидаги кўприк анча йиллардан бери таъмирталаб аҳволга келиб қолганди. Маҳалла аҳли халқ депутатлари Музработ туман Кенгаши депутати Абдусаид Муҳаммадиевга мурожаат қилишди. Муаммони ўрганган А.Муҳаммадиев дарҳол ишга киришди. Қанча елиб-югуришлардан кейин ҳомийлар ҳам топилди. Ўтган йили ҳашар йўли билан икки гузарни боғловчи кўприк қайтадан қурилди.\nШу кунларда “Обод маҳалла” Давлат дастури бўйича бошқа маҳаллалар каби “Орият” маҳалласидаги ички кўчалар ҳам таъмирланмоқда. Кўчаларга тош ётқизилиб, асфальтлашга ҳозирланмоқда.Шунингдек, маҳаллада мини футбол майдони ҳам қурилмоқда. Бундай хайрли ташаббуснинг амалга оширилишида депутатнинг ҳам ҳиссаси бор.\n“10 кишини ишли қилдим”\nШу маҳаллада яшовчи Наима Юнусова неча йилдирки, тикувчилик цехи очиш ниятида эди. Аммо бунинг учун кимга мурожаат қилиш, бизнес режани қандай ёзиш кераклигини, қонунларда тадбиркорга қандай имтиёзлар берилганини билмасди. Бу ҳақида А. Муҳаммадиевга айтганди, депутат унга йўл-йўриқ кўрсатди.\n— У кишининг кўмаги билан бизнес режа туздим ва ташландиқ бир бинони хусусий мулк сифатида расмийлаштирдим, — дейди Наима Юнусова. — Керакли ҳужжатларни тахт қилгач, тижорат банки менга 24 миллион сўм имтиёзли кредит ажратди. Дастлаб, иккитагина тикув машинаси билан фаолият бошлаган цехга яна 6 та шундай машина сотиб олдим. Депутатнинг тавсияси билан “Ҳунарманд” уюшмасига аъзо бўлиб, солиқ имтиёзларига ҳам эга бўлдим. Бу менга ишни яхши йўлга қўйиб олишим учун анча енгиллик туғдирди. Айни пайтда маҳалламиздаги 10 нафар хотин-қизни иш билан таъминлаганман. Агар менга бундай кўмак беришмаганида ҳали ҳам ҳеч нарсадан бехабар, ўз муаммоларига кўмилган уй бекаси бўлиб ўтираверардим. Ҳозир эса кичиккина бўлса-да ўз бизнесимни юритишни бошладим. Бу рўзғоримга ҳам барака олиб кираяпти.\nЯна бир гап. Неча йилдан буён олий маълумот олишни орзу қилиб юрган депутат бугун талаба бўлиш бахтига ҳам муяссар бўлди.\n— Кўпдан бери олий маълумот олишни орзу қилардим, — дейди 25-Таллашқон сайлов округи депутати, “Орият” маҳалласи раиси Абдусаид Муҳаммадиев. — Давлатимиз томонидан берилган имконият туфайли 2018 /2019 ўқув йилида Термиз давлат университетига жисмоний тарбия йўналиши бўйича сиртқи бўлимга ўқишга кирдим. Олий маълумот олишим муносабати билан бу йил маҳалла раислигига ҳам сайландим. Бундан жуда хурсандман. Бундан буён ўз вазифамни сидқидилдан бажаришга, ўзгаларнинг дарди билан яшашга ҳаракат қиламан.\nФермерларнинг пули ундириб берилди\nА. Муҳаммадиев билан суҳбатимиз жараёнида депутатлик гуруҳи вакилларининг хайрли иши ҳақида эшитдик. Буни Музработ туман фермерлар кенгаши ҳуқуқшуноси Зебо Худойназарова ҳам тасдиқлади.\n— Музработ туман фермерлар кенгашига 19 та фермер хўжаликларидан “Био Агро Амударё” масъулияти чекланган жамиятидан қарздорлигини ундириш бўйича ариза келганди, — дейди Зебо Худойназарова. — Ушбу ариза юзасидан туман фермерлар кенгаши томонидан Шеробод иқтисодий судига даъво ариза киритилганда суд туман мажбурий ижро бўлимига фермерларнинг 184 миллион 471 минг сўм пул маблағини ундириш бўйича ижро варақасини чиқарди. Аммо туман мажбурий ижро бюроси бунга беэътибор қарагач, O’zLiDeP Музработ туман Кенгаши депутатлик гуруҳи туман прокуратурасига хат билан мурожаат қилишга мажбур бўлди. Шундан сўнг, жабрдийда 19 нафар фермернинг пул маблағлари ундириб берилди.\nЮрган дарё, ўтирган бўйра, дейдилар. Сайловлар пайтида ҳамманинг кўнглини олиб, “ундоқ қилиб бераман, бундоқ қилиб бераман”, дея тоғ-тоғ ваъдаларни бериб, кейин ойда-йилда қорасини бир кўрсатиб қўядиганларнинг бўйрадан фарқи йўқ. Аксинча, халқнинг ишончини елкасида кўтариб юриш масъулиятини ҳис қилганлар эса дарё каби оқишда, ҳаракатланишда давом этади. Ва йўл-йўлакай кимларгадир умид бериб, кимларгадир тўғри йўл кўрсатиб, эл корига ярайди.\nТэглардепутат Музработ фаолият қониқмаймиз\nОлдинги Юксак хирмон\nКейинги Мультимедиа ва янгича ёндашув


Эркин Воҳидов. Муҳитга сиғмаган юрак (1989) - www.ziyouz.uz\nБош саҳифа МатбуотҚайта қуриш даври матбуотиЭркин Воҳидов. Муҳитга сиғмаган юрак (1989)\nИстеъдод шундай бир жавоҳирки, у денгиз тубида садаф ичида ҳам гавҳар. Истеъдод шундай бир зилол ирмоқки, унинг ҳар қатрасида дарёларининг қудрати, уммонларнинг теранлиги бор. Истеъдод шундай бир. гулки, унинг очилмаган ҳар ғунчасида чаманларнинг бўйи ва таровати бор.\nУсмон Носир ана шундай гавҳар, ана шундай ирмоқ, ана шундай ғунча эди. Шоирнинг замондоши, қаҳрамон адиб, чех фарзанди, ўзбек халқининг дўсти Юлиус Фучик: «Одамлар, ҳушёр бўлинг, мен сизни севардим!», деган сўзларни айтган. Усмон Носир ўз ижоди билан, ўз қисмати билан, ҳар нафас бизга шу сўзларини такрор этади: «Одамлар, ҳушёр бўлинг, мен сизни севардим!»\n…Шоир бўлсанг, бўлса қалбинг,\nЭлга қурбон бўлгудек,\nШоир бўлсанг, бўлса қалбинг,\nСенга қалқон бўлгудек…\nУсмон Носирнинг элга қурбон бўлгудек қалби бор эди. У агар, ҳеч бўлмаса, 1941 йилгача етиб келолса, балки ўша фидойи жонини Султон Жўра каби Ватан учун қурбон қилган бўларди. Агар унга узоқ умр кўриш насиб этса, балки неча-неча бетакрор шеъру достонлар, драмалар ёзиб, адабиётимизнинг табаррук сиймоларидан бўлиб, етмиш бешга кириб, орамизда юрарди!\nУсмон Носирни ижод боғидан юлиб олиб кетган мудҳиш даврни қоралаш, лаънат ўқишнинг ўзи камлик қилади. Ўша даврни келтирган ўша даҳшатли муҳитни яратган шароитни билиш, унинг сабабини айтиш лозим. Бугун биз ҳамма айбни фақат Шахсга ва унга сиғинишга қўйсак, барча саволларга жавоб берган бўлмаймиз. Ўша Шахсни давлат тепасига келтирган, ўша сиғинишни пайдо қилган куч нима? Бутун-бутун халқларни сеҳрли қаҳҳор ва жаббор қудрат олдида ожиз томошабин қилиб қўйган нарса нима? Бугун қайта қуриш тўлқинида уйғонган онг шуни таҳлил қилмоқда. Қимларнидир қоралаш, кимларгадир айб тўнкаш учун эмас, балки ўша муҳитни ҳеч қачон, ҳеч бир шароитда, ҳеч қандай раҳбар замонида такрорламаслик учун таҳлил қилмоқда.\nУсмон Носир руҳи бизни уйғоқликка чақиради. «Ким эрк, ҳаёт, деб жанг қилолса ҳар кун, эрку ҳаёт учун ўша муносиб». Улуғ немис мутафаккири Гётенинг Фауст тилидан айтган бу сўзларни ҳамма замон ва ҳамма халқларга тегишлидир. Замонлар оша, замонларнинг гирдобу бўронлар оша ўз гавҳарларини асраб қололган халқ шарафлидир. Халқнинг шаъну шавкати, тили тарихи, табаррук анъаналари, улуғ фарзандларининг руҳи покига садоқат ана ўша гавҳарлардир. Йўқолган моддий бойликнинг ўрнини тўлдириш мумкин, лекин маънавйй бойликдан жудо бўлиш — улуғ фожиа!\nОшкоралик замони тарихимиз саҳифаларидан сирлар пардасини кўтармоқда. Жумладан, ўттиз еттинчи йилларнинг ҳужжатлари марказий ва маҳаллий матбуот орқали халқ ҳукмига ҳавола этилмоқда. Шундай ҳужжатларнинг айримларини сиз «Ўзбекистон адабиёти ва санъати» газетасида ўқидингиз.\nЎша даврдаги Ёзувчилар уюшмасида бўлиб ўтган йиғинларнинг стенограммаларини кўздан кечириш айниқса ижодкорлар учун фойдадан холи бўлмас. Бу иш, хусусан,бизнинг инқилобий қайта қуриш давримизда, мафкуравий тўқнашувлар авжга чиққан бир пайтда, ғоят ибратлидир. Уларни ўқиган киши оладиган биринчи сабоқ шуки, истеъдод билан ноқобилликнинг, теранлик билан юзакиликнинг, ҳалоллик билан нопокликнинг курашида аксари зафар ёвуз куч томо; нида бўлган. Бамисоли биллур билан ҳарсанг тошнинг тўқнашувида ҳамиша биллур чил-чил бўлгандек! Биз ижодкорлар неча истеъдодларга завол бўлган ўша муҳитни қоралар эканмиз, ҳозирги ўз муҳитимизга ақл кўзи билан, келажак кўзи билан боқсак, ёмон бўлмасди. Қайта қуришни ўзича тушунган, барча қадриятларнинг оёғини осмондан қилиб қўйишга уринаётган, давр эпкинида юзага чиқиб олишни кўзлаётган бадниятлар йўқ эмас. Улар Ёзувчилар уюшмаси минбарини эгаллаб, истеъдод эгаларига лой отаётганлари, ошкора таъқиб ва таҳқир қилаётганлари ўша ўттиз еттинчи йил муҳйтини эслатмайдими? Мен у ўктам ваъзхонларнинг кймлигини айтиб ўтирмайман, кимга хизмат қилаётганларини ҳам гапирмайман. Фақат эслатмоқчиманки, уларнинг асосий қуроли — туҳмат, шаллақилик, ғазабкорлик. Ўша даврларда Усмон Носирга қарши ишлатилган қуролларга жуда ўхшаб кетади. Фарқи фақат шуки, ўттиз еттинчи йилда бундай мажлислардан кейин шоирларга қамоқларнинг эшиги очилган бўлса, энди касалхоналарнинг эшиги очилмоқда.\nЎша давр хужжатларини ўрганишнинг яна бир ибратли томони бор. Истеъдод билан ноқобиллик-ку азалан бир-бирига душман. Лекин истеъдодлар осмондагн юлдузлардек бир-бирига ҳамроҳ бўлишлари лозим эмасми?! Нега энди ҳаммавақт ҳам шундай бўлмайди? Ноқобилликнинг «буюк» қобилияти шундаки, у истеъдодларнинг ўртасига ҳам рахна солади. Энг улуғ шоирлар ҳам ҳаётда оддий инсон. Ўз меҳри, ғазаби, рашки, гумонлари билан яшаб турувчи инсон. Афсус, минг афсуски, Абдулла Қодирийга ҳам, Усмон Носирга ҳам тош отганлар фақатгина ноқобил касбдошлари бўлган эмас… Ҳаётнинг ўта мураккаблиги, даврнинг ўта чигаллиги ана шунда! ..\nУсмон Носирнинг «Юрак» шеърида шундай бир сатр бор:\n«Сенга тор келди бу кўкрак. .»\nШоир ўз муҳитига сиғмади. Ўз халқи пешонасига ҳам сиғмади! Лермонтов, Добролюбов, Абдулла Тўқай, Бараташвили, Сергей Есенин… Усмон Носир. .. Булар дунёдан ўттиз баҳорни ҳам кўрмай ўтган, аммо ўз номларини улуғлик пиллапоясига кўтарган сиймолардир… Ёшлигида ҳаётдан кетган шоир, ихлосмандлари тасаввурида мангу ёш бўлиб қолади. Усмон Носирнинг ёшликка хос эҳтиросли, содда, самимий сатрлар халқ, қалбида сўнмайди!..\n← Аввалги Аввалги Мутаваккил Бурхонов. Нурли сиймолар (1991)\nКейинги → Кейинги: Мукаррама Муродова. «Мен — даврнинг кичик парчаси…» (1990)


Чирчиқ шаҳри инновациялар ва инвестиция шаҳрига айланади – Қонунчилик муаммолари институти\nЮртимиз ҳаётидаги туб ўзгаришлар Янги Ўзбекистон сари илдамликнинг муҳим мезонидир. Давлатимиз раҳбарининг Тошкент вилоятига ташрифи кутилмаган рақамлар ва улкан марраларга бой бўлди. Президентимиз вилоятдаги 5 та ҳудуд — Чиноз, Қуйи Чирчиқ, Чирчиқ, Юқори Чирчиқ туманлари ва Нурафшон шаҳрининг истиқболига, одамларнинг турмуш тарзи ва яшаш шароитига алоҳида эътибор қаратди. Муҳими, ташриф чуқур ўйланган ва амалий натижалар, галдаги марралар қамраб олинган тартибда бўлди.\nПрезидентимиз Қуйи Чирчиқ туманининг “Сергели” маҳалласидаги “TCT rise” МЧЖ шоличилик кластерининг шолини қайта ишлаш ва сақлаш бўйича фаолиятига ҳам алоҳида эътибор қаратди. Давлатимиз раҳбари ташриф давомида вилоятнинг 7 та шаҳарини ривожлантириш бўйича бош режалари тақдимотига ҳам алоҳида эътибор қаратди.\nЮртбошимиз Тошкент вилоятини ривожлантириш учун рекорд даражадаги 119 триллион сўм ажратилишини айтди. Ташриф давомида барчани лол қилган рақам, яъни, 119 триллион сўм миқдоридаги маблағнинг Тошкент вилоятига ажратилиши бу ҳудудни ижтимоий-иқтисодий ривожлантириш бўйича марра олинишида мутлақо ўзига хос бўлди.\n– Бугун келишимдан мақсад – Тошкент вилоятида ҳам замонга муносиб шароит яратиш. Вилоятда салкам 3 миллион аҳоли бор. 150 минг нафари ишсиз. Шунинг учун ҳар бир маҳалладаги «ўсиш нуқталари»ни топиб, шунга жавобгарларни белгилаб, керакли маблағларни бериб, одамларни иш билан таъминлашимиз керак. Ичимлик суви, электр энергияси, йўл, таълим ва бошқа шароитларни яхшилаш зарур. Бу мақсадлар учун, йирик ва ўрта лойиҳалар учун вилоятга 119 триллион сўм йўналтирилади. Ҳали ҳеч бир вилоятда бундай марра олинмаган, – деди Президент.\nТашрифдаги яна бир муҳим масала. У ҳам бўлса давлатимиз раҳбари томонидан Чирчиқ шаҳрини инновациялар ва инвестиция шаҳрига айлантириш вазифасининг қўйилишидир. Шаҳар ва Тошкент ўртасидаги алоқани яхшилаш учун электричка ёки метро ҳаракати йўлга қўйилиши мумкин. Ҳеч бир вилоят ҳали бундай маблағни ўзлаштирмаган ва бундай ҳажмдаги мақсадларни белгиламаган.\nТошкент вилоятида саноат, қишлоқ хўжалиги, савдо, хизмат кўрсатиш бўйича улкан салоҳият бор. Шунинг учун вилоятга жуда катта марра қўйилди.\nБир сўз билан айтганда, давлатимиз раҳбари томонидан белгилаб берилган вазифалар ижросини таъминлашда бир ёқадан бош чиқариб меҳнат қилсак, кўзланган марраларга, албатта эришамиз.\nНаврўз эзгулик, инсонпарварлик ва бағрикенглик элчиси


Моуриньо вa Гвaрдиолa ўртaсидa жaнг: Кимнинг қўли баланд келади? | EFFECT.UZ\nМоуриньо вa Гвaрдиолa ўртaсидa жaнг: Кимнинг қўли баланд келади?\n. 21:47 | 21.11.2020\nЖорий мавсумни катта мақсадлар билан бошлаган Лондоннинг “Тоттенҳем” жамоаси ўз ўйинлари билан ниятлари жиддий эканлигини исботлаб қўйишмоқда. “Шпорлар” нинг бош мураббийи сифатида ўзининг иккинчи мавсумини ўтказаётган Жозе Моуринё гўёки, ўз қарашларини жамоага сингдириб бўлгандек. “Тоттенҳем” бугунги баҳсни турнир жадвалининг иккинчи поғонасини банд этган ҳолда бошлайди.\nAммо бугун бўлиши кутилаётган супер тўқнашувнинг яна бир аъзоси “Манчестер Сити” да айни дамдаги ҳолат ҳавас қиладиган даражада эмас. Ортда қолган уч мавсумдан иккитасининг мутлақ ғолиблари ва сўнгги мавсумнинг витса-чемпионлари ҳисобланган Манчестерликлар айни вақтда турнир жадвалининг ўнинчи поғонасини эгаллаб туришибди.\nБугун Тошкент вақти билан 22:30 бўлиб ўтиши режалаштирилган чрашув нафақат икки гигант жамоаларнинг тўқнашуви эканлиги билан, балки бир бирига азалий рақиб бўлган икки мураббий, Жозе Мауринё ҳамда Пеп Гвардиолаларнинг яна бир дуели бўлиши билан ҳам эътибор марказида бўлиши шубҳасиз.\n“Тоттенҳем” янгиликлари ва тактикаси\nЖозе Моуриньода “Манчестер Сити” ташрифи олдидан баъзи йўқотишлар борлиги кўзга ташланади. Бугун “Тотенҳем” бош мураббийи иккита асосий таркиб ўйинчисининг хизматидан фойдалана олмайди.\nЭрик Ламела жароҳати туфайли кейинги ойга қадар майдонга туша олмаса, “Тотенҳем” нинг яна би вакили – Метт Доерти Ирландия Республикаси термаси билан халқаро учрашувларда иштирок этаётган бир байтда футболчида коронавирус инфекцияси аниқланган. Aйни шу сабабли футболчи бугун ўз жамоасига ёрдам беролмаслиги маълум қилинди. Бироқ, баъзи ижобий янгиликлар ҳам мавжуд.\nЛондонликлар бош мураббийи Жозе Моуриньо Стивен Бергвейннинг бугунги ўйинга тайёр эканлигини такидлаб ўтди. Катта эҳтимол била бугун “Тотенҳем” ҳужум чизигида Бейл, Сон ҳамда Кейн учлиги бошланғич таркибда ҳаракат қилади\nУшбу ўйинда ярим ҳимоя вакилларига алоҳида масъулият юкланиши кутилмоқда. Ярим ҳимояда вазиятни назорат қилиш Пер-Эмил Хейберг ва Мусса Сиссоконинг зиммасига тушади.\nҲимояда Серж Оррие Доертининг ўрнига майдонга тушиши кутилмоқда, Серхио Регилон эса чап қанот ҳимоясида, Тоби Aлдервейрелд ва Эрик Даерлар “Тотенҳем” ҳимоясининг марказида жуфтлик ҳосил қилишади, Уго Льорис шубҳасиз асосий дарвозабон сифатида қайдномага киритилади.\nПортугалиялик ҳамкасби сингари Пеп Гвардиола ҳам халқаро танаффусдан сўнг бир қанча йўқотишларга рўбарў келди. Бугун “Манчестер Сити” бош мураббийи учта асосий таркиб ўйинчилари ёрдамидан фойдалана олмайди.\nФернандиньода ошқозони билан боғлиқ муаммолари бор, Бенжамин Менди эса жисмоний тайёргарлиги устида ишлашни давом эттирмоқда. “Манчестер Сити” нинг янги футболчисичиси – Натан Aке Голландияда халқаро ўйинлар вақтида сонидан жароҳат олди. Раҳим Стерлингда ҳам худди шу ҳолат.\nСерхио Aгуеро эса жароҳатини тиклаб, машғулотларга қайтадан қўшилди. Шу сабабли аргентиналик “Тотенҳем” га қарши баҳсда иштирок этади. Aммо катта эҳтимол билан заҳирадан майдонга тушиши кутилмоқда. Унинг ўрнида Габриел Жезус “Манчестер Сити” ҳужум чизиғида ҳаракат қилади. Шу қаторда ҳафта бошида ўзининг илк хет-трикини урган Стерлинг ва Ферран Торрес Жезус билан ёнма ён ҳаракат қилиши мумкин.\nЯрим ҳимояда Кевин Де Бруйне ва Родри ўйинни бошлашади. Де Бруйне “Манчестер Сити” нинг ўзига хос вазиятлар яратувчиси бўлса, Родри эса кўпроқ ҳимоя вакиллари билан ишлайди. Боғнинг ўртасидаги учинчи ўйинчи бу ҳафта Aнглияда Исландияга қарши ажойиб ўйин намойиш этадиган Фил Фоден бўлиши керак.\nҲимояда Мендининг йўқлиги сабаб қанот ҳимоясида ажайиб ўйинлар намойиш этувчи Жоу Канселога ишонч билдирилиши мумкин. Қарама-қарши қанотда “Тотенҳем” нинг собиқ ҳимоячиси Кайл Уокер тўп сурса, Рубен Диас ва Aймерик Ляпорт ҳимоянинг марказида жуфтлик ҳосил қилишади. Дарвозани эса шубҳасиз Эдерсон Мораес ҳимоя қилади.\nАнглия премьер-лигаси, 9-тур\n21 ноябрь, 22.30, «Тоттенхэм Хотспур Стэдиум»\nТоттенхэм – Льорис, Орье, Алдервейрлд, Даер, Регилон, Хойберг, Сиссоко, Ндомбеле, Бервайн, Сон Хёнг Мин, Харри Кейн\nМанчестер Сити – Эдерсон, Диас, Лапорт, Канселу, Родриго, Де Брюйне, Риёд Маҳрез, Бернарду Силва, Торрес, Габриел Жезус\nШaҳбоз Қаххоров тайёрлади\nTeglar:АПЛ, Манчестер Сити, Тоттенҳем\n“Туркия вакциналари бутун дунёда мавжуд бўлади” – Ражаб Тоййиб Эрдўған\nЖиззах вилояти ҳокими Эргаш Солиевнинг курсиси қимирлаб қолди\nЕтакчилар жангида “Челси” “Севилья” меҳмони бўлади\nМакгрегор Рамосга: “Тайёрлан, укам бизни жанг кутмоқда”


Сурия мухолифати янги тузилма ташкил қилди\nСурия собиқ Бош вазир Риёд Ҳижоб.\nСурия мухолифати президент Башар Ал-Ассад режими ҳокимиятдан ағдарилса, давлат ташкилотларини сақлаб қолиш учун Эркин миллий кенгаш тузди.\nМазкур кенгаш ўтган ҳафта дунёнинг 114 давлати Сурия халқининг легитим вакили сифатида тан олган мухолифат коалицияси аъзолари ва тарафдорларидан иборат.\nЭркин миллий кенгашни бошқарадиган етти кишидан иборат ижроя кенгаши раиси этиб собиқ Бош вазир Риёд Ҳижоб танланди.\nАйни пайтда, пойтахт Дамашқда армия аскарлари билан исёнчи гуруҳлар ўртасида президент саройи яқинида отишмалар давом этаётгани ҳақида хабарлар олинмоқда.\nМухолифат лидерларидан бири Моуаз Ал-Ҳатиб президент Ал-Ассаднинг истеъфо бериши хусусида музокара ўтказилиши мумкинлигини эҳтимолдан соқит қилмади.


Кун мавзулари, 21 апрел 2016\n06 декабр 2019, Тошкент вақти: 08:10\nпайшанба 21 апрел 2016\nАмнистия Россиядан ўзбекистонликларни мажбуран чиқариб юбормасликни сўради\nAmnesty International (Халқаро Амнистия) инсон ҳақлари ташкилоти Россияни юзлаб Ўзбекистон фуқароларини ватанларига мажбуран чиқариб юбораётганликда айблади. Унга кўра, Россия Ўзбекистонга қайтарилган шахсларнинг бирортаси қийноққа тутилмаслигига ишонч ҳосил қилиши зарур.\nИзбоскан туманида ҳар якшанба куни ўтказилаëтган “Дамаслар юриши” номли тадбир доирасида туман ва вилоят ҳокимлиги расмийларидан иборат 300 кишилик гуруҳ колонна бўлиб қишлоқларга бормоқда¸ фермер хўжаликларини тафтиш қилиб¸ даладагиларга семинар ўтказмоқда.\nЖиззахнинг Бахмалида хусусий боғлар фермер хўжаликларига айлантирилмоқда. Бу хабарни Бахмал ҳокимлиги вакили бироз “аниқлик киритган” ҳолда тасдиқлади. Унинг айтишича, мавжуд фермер хўжаликлари ҳудудида барпо этилган боғларни алоҳида фермер хўжалиги сифатида расмийлаштириш бошланган.\nКасб-ҳунар коллежлари ўқитувчилари зиммасига хорижга кетган ва дарсга келмаётган ўқувчиларни қайтариш вазифаси юкланди. Озодлик боғланган коллеж раҳбарлари бу мажбуриятни ўқитувчи ишдан ташқари вақтида ўз ҳисобидан қилишга мажбурлигини эътироф этди.\nБектемирда канализация сассиғидан аҳоли орасида касаллик кўпаймоқда\nТошкент шаҳрининг Бектемир туманидаги канализация чиқиндиларини тозалаш корхонасидан чиқаётган сассиқ газлар аҳоли орасида турли хил касалликлар кўпайишига сабаб бўлмоқда.\nГулнора Каримовага пора берганликда айбланаётган TeliaSonera энди Telia Company дея номланадиган бўлди. Ребрендинг коррупция жанжали боис йирик миқдорда жарима таҳликаси остида қолаётган ширкатнинг даромадлари тушиб кетаётган пайтга тўғри келмоқда.\nМатбуот эркинлиги бўйича Ўзбекистон 180 мамлакат орасида 166-ўринда\nЧегара билмас мухбирлар ташкилотининг "Жаҳон матбуот эркинлиги индекси"да Ўзбекистон 180та мамлакат ичида 166-ўринни эгаллади. Ташкилотнинг матбуот эркинлиги бўйича Ўзбекистонга берган баҳоси ўтган йилгидан деярли фарқ қилмайди. Рейтингда Ўзбекистон постсовет ўлкалари ичида фақат Туркманистондан (178-ўрин) юқорироқ поғонада турибди.\nИстанбулда 2014 йилда отиб кетилган андижонлик 39 яшар имом Мирзағолиб Ҳамидов (Абдуллоҳ Бухорий) иши бўйича маҳкаманинг учинчи мажлиси бўлди. Унда прокурор судланувчиларга умрбод қамоқ жазоси сўради. Имомга нисбатан буюртма қотилликнинг ижросида туркиялик Элдор Аслон ва ўзбекистонлик Собир Шукуров айбланмоқда. Буюртмачилар эса Тигран Капланов ва Василий Иванченколар экани иддао қилинди.\nЎзбекистонда 3,3 миллиард долларли Қандим газ комплекси қурилиши бошланди\nРоссиянинг “Лукойл” нефть ширкати Ўзбекистонда Қандим газни қайта ишлаш комплекси қурилишини бошлади. Бўлажак газ комплексининг тамал тошини қўйиш тантанаси 19 апрель куни бош вазир Шавкат Мирзиёев, “Лукойл” президенти Вагит Алекперов ва маҳаллий ҳокимият раҳбарлари иштирокида бўлиб ўтди.


28 май 2020, Тошкент вақти: 08:13\nОпаси Гулнора Ғарб киборлар жамияти марказида бўлган йилларда кўп ҳам кўриниш бермаган Лола Каримова¸ Гулнора Каримова бу давралардан ғойиб бўлгач¸ унинг ўрнини эгаллаган кўринади.\n28 январь куни Озодликка “Гулнора Каримова Париждаги мода шоусида! Ана сизга шов-шув” деган хабар келди.\nБу хабар ортидан Озодлик ўтказган суриштирув натижасида айни кунларда Парижда дунëнинг ном таратган дизайнерларининг Haute Couture, яъни эксклюзив моделлари кўргазмаси бўлаëтгани ва бу шоуларнинг олд қаторида ўтирган меҳмонлар орасида Гулнора Каримова эмас¸ унинг синглиси Лола Каримова-Тиллаева ўтиргани маълум бўлди.\nАвваллари Париж мода шоуларининг олд қаторида Лоланинг опаси Гулнора ўз шахсий ëрдамчиси¸ ҳозирда Ўзбекистон ва Европа давлатларида оғир иқтисодий жиноятларда айбланаëтган Гаяне Авакян билан бирга ўтирарди.\n2014 йил бошидан бери Тошкентда уй қамоғида сақланаëтгани иддао қилинаëтган Гулнора Каримованинг Париж мода ҳафталигида пайдо бўлганига оид “шов-шув”га эса¸ киборлар жамияти ҳаëтини ëритувчи Getty Images сайтида чоп этилган Лола Каримова-Тиллаева сурати тагида Гулнора Каримова деб ëзилган хатолик сабаб бўлган.\nРасмий лавозими Ўзбекистон Республикасининг бош қароргоҳи Парижда жойлашган ЮНЕСКОдаги элчиси бўлган Лола Каримова-Тиллаева Getty Images сайтидаги суратларнинг гувоҳлик беришича¸ 27 январь куни Chanel Мода уйи ўтказган 2015 йилнинг баҳор-ëзига мўлжаллаган Haute Couture либослар кўргазмасида¸ 28 январь куни эса¸ Elie Saab брендининг айни шундай экскюзив кўргазмасида биринчи қатордаги меҳмонлар сафида бўлган.\nHaute Couture либослар кўргазмасига кимлар чақирилади?\nОзодлик билан суҳбатда Haute Couture Мода дизайнерларининг Франция уюшмаси вакили донг таратган дизайнерларнинг бундай эксклюзив шоуларига меҳмонларнинг фақат махсус таклифнома асосида чақирилиши ва кимни чақиришни ҳар бир Мода уйининг ўзи белгилашини билдирди.\nChanel Мода уйи ходими эса Озодлик билан микрофонсиз суҳбатда¸ Лола Каримова-Тиллаеванинг қандай қилиб Chanel, қолаверса бошқа дизайнерлар чақирадиган эксклюзив меҳмонлар рўйхатига қўшилганини тушунтириб берди:\n- Бизнинг шоулар¸ айниқса¸ Haute Couture либослар кўргазмасига авваламбор мода дунëсига алоқадор шахслар ва мода журналистлари таклиф этилади. Қолган жойлардан умидворлар кўплиги сир эмас. Хусусан¸ дипломатик корпус вакиллари¸ элчи хонимлар бу жойга ишқибоз. Лекин биздан таклифнома олиш учун элчи бўлишнинг ўзи етмайди. Биласиз¸ Парижда нима кўп элчи хонимлар кўп¸ ҳаммага жой етмайди. Таклифнома олиш учун бизнинг Haute Couture коллекцияларимизнинг жуда катта харидори бўлиш керак. Сиз тилга олган элчи хоним Chanel эксклюзив коллекциясининг ана шундай катта ва мунтазам харидоридир¸ деди ўз шахси очиқланмаслиги шарти билан Озодликка гапирган Chanel Мода уйи вакили 29 январь куни.\nТошкент ҳукумати ҳукумат тепасида ўтирганлар¸ қолаверса¸ ўзининг хориждаги элчилари ойлигини жамоатчиликка ошкор қилмагани боис¸ Ўзбекистон Республикасининг ЮНЕСКОдаги доимий намояндаси лавозимида ишлаб келаëтган Лола Каримова-Тиллаеванинг даромади ҳақида очиқ маълумот йўқ.\nЛола Каримова иддаосича¸ эри Тимур Каримовнинг Ўзбекистонда ҳам¸ ундан ташқарида ҳам катта бизнеси йўқ.\nАйни пайтда президент кенжаси ўзининг бирор бизнес тизимига алоқаси йўқлигини таъкидлаб келади. Хусусан¸ BBC ўзбек хизмати 2013 йилнинг 25 сентябрь куни чоп этган суҳбатда Каримова-Тиллаева ўзи ва эрининг Швейцариядаги бойлар рўйхатида эканини “хатолик” деб баҳолаган эди:\n“Бизнинг бойлигимиз қандай ҳисоб-китобларга асосланиб баҳоланганини мен билмайман. Айни масалада бизнинг Женевадаги адвокатимиз "Билан" нашрига мактуб йўллаб, бу кўрсаткичлар ҳақиқатдан йироқ эканини айтган. Биз ўзимиз ҳам бизни Швейцариядаги бойларнинг қайси қаторига қўшишаётганларини кўриб ҳайрон қолганмиз ва бугунгача турмуш ўртоғим билан бу борада ҳазиллашиб келамиз. Ишончим комилки, бизга бошқаларнинг даромадини қўшиб ёзишаяпти. Женевадаги оилавий уйимиз масаласига келсак, бу уй - биз яшайдиган асосий жой, биз Ўзбекистондаги барча кўчмас мулкларимизни сотганмиз. Фақат фарзандларимиз билан Ўзбекистонга сафар қилганда яшаш учун Тошкентда битта квартирамиз бор. Женевадаги уйимиз нархининг 18 фоизини ўз хусусий маблағларимиз билан қоплаганмиз, қолгани эса банк кредити билан қопланган. Аниқроқ айтадиган бўлсам, уйимиз "mortgage", яъни ипотека остида. Менимча, бу катта сир эмас, чунки Оврўпонинг деярли бутун аҳолиси кўчмас мулк сотиб олишда банк кредити хизматларидан фойдаланишади. Бу тажриба Швейцарияда ҳам кенг қўлланилади, чунки бу соҳадаги банк кредити ставкалари паст ҳисобланади ва бу тизимдан фойдаланиш ҳақиқатдан ҳам фойдали.\n...Менинг ҳеч қандай бизнес манфаатларим йўқ, чунки табиатдан, мен тадбиркор эмасман. Аввалроқ айтганимдек, менинг эрим тадбиркорлик билан шуғулланади. У савдо-нақлиёт ширкатининг ҳиссадори. Женевада унинг катта бўлмаган дўконлар тармоғи бор.” (Иқтибос тугади)\nЎзбек элчиси нега олд қаторда?\nЎзи тадбиркор бўлмаган¸ ҳукуматдан эл қатори ойлик оладиган элчи¸ эри эса “катта бўлмаган дўконлар тармоғи” хўжайини бўлган Лола Каримова-Тиллаеванинг қандай қилиб дунëнинг энг катта ва энг қиммат мода дизайнерларининг энг эксклюзив шоулари олд қаторидан ўрин олгани тафсилотлари Озодликка маълум эмас.\nОзодликка маълум бўлгани¸ Chanel House вакилининг “бундай таклифнома учун бизнинг катта ва доимий харидоримиз бўлиш керак”¸ деган эътирофидир.\nChanel брендининг тайëр кийимлари бир неча мингдан бир неча ўн минг долларгача турса¸ унинг фақат бир нусхада қўлда тикиладиган эксклюзив Haute Couture либосларига нарх ҳам қўйиб ўтирилмайди – уларни шоудан кейин унга келган дунëнинг бадавлат хонимлари дизайнерлар оғзидан чиққан пулга сотиб олишади. Бу нархнинг эса¸ бир неча юз минг долларгача бориши тахмин қилинади.\nGetty Images сайтидаги суратда Лола Каримова-Тиллаева ëнида ўтириб¸ у билан бирга суратга тушган Mouna Ayoub дунëда Haute Couture либослари сотиб олиш бўйича рекорд ўрнатган аëлдир. Асли ливанлик¸ Саудий қироллик оиласига яқин тадбиркорнинг собиқ хотини бўлган бу аëл коллекциясида 10 мингдан ошиқ Haute Couture либоси борлиги айтилади.\nЛола Каримова-Тиллаева нафақат дунëнинг қимматбаҳо дизайнерларининг қимматбаҳо либослари¸ балки жаҳоннинг қимматбаҳо уйлари соҳибаси сифатида ҳам халқаро майдонда оғизга тушган.\nХусусан¸ Ғарб матбуоти Ўзбекистон президенти кенжа қизининг Калифорниядан 58 миллион долларга баҳоланган ҳашаматли вилла сотиб олганини иддао қилган эди. Бу вилла учун Тиллаевларнинг амалда қанча тўлагани тафсилотлари Озодликка маълум эмас.\nЛола Каримова-Тиллаева ва унинг имижмейкерлари президент кенжасини жамоатчилик кўзида саховатпеша¸ болажон аëл қиëфасида кўрсатишга ҳаракат қилиб келади.\nХусусан¸ Каримова-Тиллаева BBC билан суҳбатда:\n“Мен ҳали талабалик давримданоқ меҳрибонлик уйларидаги болалар ва имкониятлари чекланган болаларга ёрдам бериш соҳасида хайрия фаолияти билан шуғулланишни бошлаганман. Мен бу ҳақида гапиришни унча ёқтирмайман, чунки хайрия бировлар учун эмас, инсоннинг ўзи учун қилинадиган иш. Бир нарсани сездимки, бу ҳақида қанча кўп гапирсанг, ундан шунча кам ҳузур олар экансан. Охирги 11 йил ичида нималарга ўзимни бағишлаганим ва нима билан шуғулланганим ҳақида қисқача айтиб берадиган бўлсам, менимча, аввалига "Сен ёлғиз эмассан" номли менинг илк хайрия ташкилотимдан сўзни бошлашим керак”¸ деган эди жумладан.


АҚШ Фаластин президентини алмаштирмоқчими? | Azon.uz - Ахборот-таҳлилий портал\n1212 19:20 18.09.2020\nАҚШ Фаластин президенти Маҳмуд Аббоснинг ўрнига ФАТҲ ҳаракатининг собиқ раҳбарларидан бири Муҳаммад Дахлонни олиб келмоқчи. АҚШнинг Исроилдаги элчиси Дэвид Фридман HaYom газетасига берган интервьюсида ана шундай деди.\nЭлчининг сўзларига кўра, Фалатин маъмурияти хато йўлни танлаган ва ўз халқига керакли шаклда хизмат қилмаяпти.“Вашингтон Аббосни Дахлонга алмаштириш ҳақида ўйлаяпти. Бироқ бизда Фаластин маъмуриятини шакллантириш нияти йўқ”, – деди у.\nШунингдек, Фридман Иордан дарёсининг ғарбий соҳилини яҳудийчасига Иудея ва Самария деб атади. Элчининг таъкидлашича, “Иудея ва Самариядаги одамлар яхшироқ яшашни истайди, Фаластин халқи эса буни тушуниши ва қабул қилиши зарур”.\nДэвид Фридманнинг ўзи ҳам яҳудий миллатига мансуб. Охирги пайтларда у Фаластин раҳбариятини тез-тез танқид қилмоқда.\nЭслатиб ўтамиз, Маҳмуд Аббос аввалги президент Ёсир Арафотнинг ўлимидан кейин 2005 йилда президент этиб сайланган.\nАҚШ Фаластин Президент фатҳ Махсус\nАҚШ ўнлаб яманликнинг ўлимига сабабчи бўлди\n137 15:50 30.10.2020\n593 13:52 30.10.2020\n413 09:45 28.10.2020


“Депутатлар сабаб ҳоким қарорига ўзгартириш киритилди” деб эшитдингизми?\nСаволнинг жавоби оддий — қачонки, депутат халқ кутган натижани беролмаса. Яъни, сайловчиларининг ижтимоий манфаатларидан келиб чиқадиган мурожаат, талаб ва таклифлари рўёбга чиқмаса, ижобий ҳал этилмаса, муаммоларга ўз вақтида ечим топилмаса, халқ ноибига ишонч камаяди. Тўғри, бундай ҳолатда фақат депутатни айблаб...\n«Аҳолининг санитария-эпидемиологик осойишталиги тўғрисида»ги Қонуннинг Тошкент шаҳар ҳамда Самарқанд вилоятида ижроси қандай аҳволда?\nБундан ташқари, Тошкент шаҳридаги барча бозорлар марказлашган ичимлик суви ва канализация тизимига уланган бўлса-да, «Фарҳод», «Аския» ва «Олой» деҳқон бозорларида қўл ювиш мосламалари талаб даражасида ўрнатилмаган, айримлари яроқсиз аҳволда.\nМавсумга тайёргарлик жараёнида Навоий вилоятида 1493 хонадоннинг табиий газ таъминоти яхшиланди\nПандемия пандемия билану бироқ ҳаёт давом этмоқда. Мамлакатимиз раҳбари ҳам куни кечаги йиғилишда, эртанги кун умидида халқнинг ризқини етиштираётган, одамларнинг фаровонлиги ва иссиқ совуғини ўйлаб меҳнат қилаётган кишиларнинг фидокорона заҳматини алоҳида эътироф этди.\nShowing 141-157 of 1,178 items.


Носвой рассомлари расмий Тошкент арчаларига қарши\n05 декабр 2020, Тошкент вақти: 14:17\nТошкентдаги ўзларини “Nas WHY?” арт гуруҳи деб атаган рассомлар Ўзбекистондаги чинорлар кесилиб ўрнига арча экилганига қарши кўча кўргазмаси ўтказишди.\nОзодлик билан суҳбатда бу арт гуруҳ вакили исмлари ва кўргазманинг қайси кўчада ўтганини айтмасликни илтимос қилишди:\n- Биз ҳар ҳолда эҳтиëт бўлганимиз маъқул. Чинорлар кесилиб ўрнига арча экилгани истеҳзо қилинган кўргазмани ўтказишга Ўзбекистондаги ҳеч бир галерея изн бермади. Шу боис биз Тошкент кўчаларидан бирида бу кўргазмани ўтказдик¸ дейди “Nas WHY?” арт гуруҳи вакили Озодлик билан суҳбатда.\n9 июн куни Тошкентнинг овлоқ кўчасида бошланган бу кўргазма “My Favorite Tree” (Севимли дарахтим) деб номланди.\n“Жаннатга кетаëтган поезд”\nЯрим махфий ва норасмий кўргазани бориб кўрган фотоҳужжатчи Умида Аҳмедованинг Озодликка айтишича¸ кўргазмада “Nas WHY?” арт гуруҳи атрофига жипслашган ўнга яқин рассомнинг ижтимоий фаол асарлари намойиш қилинмоқда:\n- Шулардан бири “Жаннатга кетаëтган поезд” деб аталади. Бу жуда кучли мажозга эга асар. Асарда қум устига экилган арчалар атрофидаги эшак минган бобой акс этган. Уни атрофида эса дум-думалоқ темир йўл. Бу темир йўлдаги поезднинг сўнг манзили йўқ. У айланиб юраверади¸ дейди Умида Аҳмедова.\nСуҳбатдошга кўра¸ бу асар Тошкент марказидаги Амир Темур хиëбони билан боғлиқ вазиятни эслатади:\n- Биласиз¸ Амир Темур хиëбонидаги асрий чинорлар кесилиб ўрнига Ўзбекистонга ëт бўлган арчалар экилди. Бу арчаларнинг сояси ҳам йўқ. Рассом мана шу ҳолатни кесатиб тасвирлаган¸ дейди Умида Аҳмедова.\nОдатда замонавий абстаркт санъат оддий одамларга тушунарсиз бўлади. Аммо Тошкентдаги кўргазмага қўйилган асарларни интернетда томоша қилган УзГазойлнинг ўзини Равшан деб таништирган мутахассиси бу кўргазмадаги кинояни аниқ тушунганини айтади:\n- Арча жонга тегди ўзи. Масалан¸ УзГазОйл” шохобчалари атрофидаги боғчаларга экилган арчаларга қараш ишлари бизга¸ яъни ширкат операторлари зиммасига юклатилган.\nҲар бири 150 доллар экани писанда қилинган арча дарахти парваришининг ходимлар зиммасидаги оғир юк бўлмоқда¸ дейди Равшанбек Озодлик билан суҳбатда.\nСуҳбатдошга кўра бу арчалар қуриб қолса¸ ходимлар ойлигидан 150 доллар ушлаб қолинади.\nКўргазма очилган 9 июн куни Истанбулнинг Тақсим майдонидаги Гези паркида дарахтларни кесишга қарши намойишлар авжига чиққан эди.\nТақсимдаги намойишлар тошкентлик рассомлар қалбига жасорат бердими? деб савол бердик “Nas WHY?” арт гуруҳи вакилига:\n- Бу тасодифан тўғри келди. Чунки биз бу идеяни ўйлаб юрганимизда ҳали Истанбулда намойишлар йўқ эди. Аммо Истанбулда бўладими ë Тошкентдами дарахтлар кесилса ëмон¸ дейди суҳбатдош.\nТошкентдаги кўргазмани бориб кўрган фотоҳужжатчи Умида Аҳмедова кўргазманинг Истанбул воқеалари билан бир вақтга тўғри келишида мантиқ кўради:\n- Истанбулда ҳам Тошкентда ҳам рассомлар дарахтлар кесилишига чидай олишмаяпти. Рассомлар устахонасига бекиниб ғоясиз расмларни чизиб ўтирмасдан¸ ўз норозилигини санъат воситасида билдириши таҳсинга лойиқ¸ дейди Умида Аҳмедова.


ЎзА - Ноёб ҳайвон турлари муҳофазада\n19.05.2016 18:17:45 Чоп этиш версияси\nНоёб ҳайвон турлари муҳофазада\nЎзбекистон Экологик ҳаракати ташаббуси билан Тошкент ҳайвонот боғида 22 май – Халқаро биологик хилма-хиллик кунига бағишлаб “Ҳайвонот дунёсини асрайлик” деб номланган акция ўтказилди.\nУнда депутатлар, Экоҳаракат фаоллари ва “Ёшлар қаноти” вакиллари, “Меdical ехргеss” нодавлат нотижорат ташкилоти, “Рrомеduz” масъулияти чекланган жамияти мутахассислари иштирок этди.\nМамлакатимиз бетакрор табиати, ноёб ҳайвонот ва ўсимлик дунёси билан ажралиб туради. Ўзбекистон Республикаси Вазирлар Маҳкамасининг 2013 йил 27 майдаги “2013-2017 йилларда Ўзбекистон Республикасида атроф-муҳит муҳофазаси бўйича ҳаракатлар дастури тўғрисида”ги қарори асосида табиий ресурсларни асраб-авайлаш юзасидан тизимли ишлар олиб борилмоқда.\n– Ўзбекистонда ўн беш мингдан зиёд ҳайвон, тўрт ярим мингдан зиёд ўсимлик тури учрайди, – дейди Ўзбекистон Экологик ҳаракати марказий кенгаши ижроия қўмитаси раиси ўринбосари Умида Комилова. – Уларнинг муайян қисми фақат бизнинг минтақамизда мавжуд. Ушбу ноёб турларни асраш, кўпайтириш, муҳофаза этиладиган ҳудудларни кенгайтириш, табиатга етказилаётган салбий таъсирларнинг олдини олиш мамлакатимиздаги иқтисодий-экологик сиёсатнинг муҳим йўналишидир.\nБугунги кунда юртимизда саккизта давлат қўриқхонаси, битта биосфера резервати, иккита табиат боғи, ўн иккита давлат буюртмахонаси, учта ноёб ҳайвон турларини кўпайтиришга ихтисослашган питомник ва бошқа муассасалар фаолият кўрсатмоқда. Жумладан, Тошкент ҳайвонот боғида 360 га яқин турдаги ҳайвонлар парваришланмоқда. Ҳайвонларни муҳофаза қилиш бўйича ишлаб чиқилган чора-тадбирлар натижасида ноёб жониворлар турлари камайиб кетишининг олди олинмоқда.\nАкция давомида мутахассислар кўргазмали равишда яқинда дунёга келган айиқ болаларини “Меdical ехргеss” нодавлат нотижорат ташкилоти ва “Рrомеduz” масъулияти чекланган жамияти тақдим этган витаминлар билан озиқлантирди. Бундай витаминлар бошқа ҳайвонларга ҳам берилади.


Добавлено: 31.05.2016, 10:34\nЧехия пойтахти Прага шаҳри ҳайвонот боғида яшовчи филча ҳақидаги видеоролик интернет фойдаланувчиларига манзур бўлди. Ухлаб ётган филчани унинг онаси ва ҳайвонот боғи ходимлари уйғотишга ҳаракат қилаётгани акс этган видеоролик YouTube`да қисқа муддат ичида 200 минг марта томоша қилинган.\nВидео муаллифларининг маълум қилишича, куннинг асосий қисмида филча ўта фаол. Бироқ, агар филча ухлаб қолгудек бўлса, уни уйғотиш жуда қийин.\nҚуйидаги видеода филчани дастлаб унинг онаси, кейинроқ эса ҳайвонот боғи ходимлари уйғотишга ҳаракат қилишганини кўриш мумкин. Ҳайвонот боғи ходимининг узоқ муддат давом этган уринишларидан сўнг филча кўзини очди ва оёққа турди.


Ихтиёр Каримов: “Наманганликлар омадни ўзларига чақириб олишди” | "NAVBAHOR" FUTBOL JAMOASINING RASMIY WEB SAHIFASI\nИхтиёр Каримов: “Наманганликлар омадни ўзларига чақириб олишди”\n“Навбаҳор” ва “Шўртан” жамоалари ўртасидаги учрашув якунига етгач ўтказилган матбуот анжуманининг биринчи қисмида “Шўртан” жамоаси бош мураббийи Ихтиёр Каримов журналистларнинг саволларига жавоб қайтарди: - Авваламбор наманганлик футбол мухлисларини ютуқ билан табриклайман. “Навбаҳор” жамоасига эса кейинги ўйинларда ҳам омад тилайман. Ўйин борасида гап кетганида, ўзларингиз гувоҳи бўлганларингиздек, дерли 90 дақиқа курашларга бой баҳс бўлди. Ҳар икки жамоа ҳам ғалаба ва очко учун ҳаракат қилди. Биттагина стандарт вазиятдаги хато гол билан якунланди ва биз мағлуб бўлдик. Бугунги учрашувда олдимизга камида дуранг кўпи билан эса ғалаба қозонишни мақсад қилгандик. Лекин, мақсадимиз ета олмадик. Бу футбол, футбол шуниси билан қизиқ. Ҳамма нарса футболчиларнинг руҳий тайёргарлигида, яъни ўз кучига ишониш, ғалабага бўлган интилиш билан боғлиқ. Бош мураббийлик вазифасини бажаришга киришганимдан кейин жамоа аъзолари билан бир мақсад йўлида бирлашишга қарор қилдик. Тўғрисини айтганда бугунги баҳсда футболчиларимизда озгина чарчоқ аломатлари сезилди. Хабарингиз борки, ўз майдонимизда аввалига “Локомотив”, кейин эса “Пахтакор” билан куч синашдик. Бундай клубларга қарши учрашувларда руҳан тайёр ҳолда ёндошилмаса ижобий натижа қайд этиш қийин масала. Футболчиларимиз натижаларни ижобий бўлиши учун бор кучлари билан ҳаракат қилишди. Бугун ҳам ўйинчиларимиз яхши ҳаракат қилишди. Биттагина хато мағлубиятга олиб келди. Футбол жамоавий спорт тури ҳисобланади. Шундай экан, майдонда ҳаракат қилган футболчилар орасидан кимнидир алоҳида ажратиб кўрсатиш нотўғри бўларди. Ҳар икки жамоа футболчилари ўз имкониятлари ва кучларидан келиб чиқиб ҳаракат қилишди. “Пахтакор”га қарши ўтган учрашувдан сўнг ҳам омад нима деган маънода савол беришганди. Спортнинг бир бўлаги омад. Омад тушунчасини қийин вазиятда озгина вазиятда мушкулингизни осон бўлишини омад деб биламан. Омадни чопиши учун биринчи навбатда футболчилар ҳаракат қилиши керак. Ҳаракатда баракат деб бежизга айтишмаган. “Навбаҳор” жамоаси футболчилари 90 дақиқа давомида ҳаракат қилишди. Ҳар бир вазият учун бор кучлари билан интилишди ва омадни ўзларига чақириб олишди. Собирхўжаев бугунги учрашувга тайёр эди. Бироқ, ўйин пайтида икки бор жароҳат олиши унинг имкониятларини чеклаб қўйди. Холматов тажрибали футболчилар сирасига киради. Унинг тажрибаси ҳақида гапиришга хожат йўқ. Вақти келиб, Акмал жамоамизга албатта ёрдам беради. Бунинг учун озгина вақт керак ва сабр қилиш лозим. Пишур кетадими ёки кетмайдими олдимизда чемпионатнинг кўплаб ўйинлари бор. Олександр балки жамоамизга киришиб кета олмагандир. Бунга ҳам вақт керак. Ҳар икки футболчимизни ҳам қачондир ёрдами тегади деб ўйлайман.


Архивы ЧИҚИШ - tafsilar.info\nАмерикалик дипломатлар Ҳиндистонни тарк этишади\n06 May 15:48 by Редакция\nАҚШ Давлат департаменти расмийларнинг хавфли эпидемиологик вазиятга эга бўлган мамлакатдан ихтиёрий равишда чиқиб кетишини маъқуллаганлигини эълон қилди. Қайд этилишича, иши муҳим функтсияларни бажариш билан боғлиқ бўлган ходимлар ўз ишларини тарк этмайдилар. Тегишли қарор Ҳиндистонда коронавирус тарқалиши билан боғлиқ вазият билан боғлиқ ҳолда қабул қилинди. 2021 йил 5-май куни Давлат департаменти фавқулодда вазият функцияларини бажармайдиган ҳукумат\n16 Mart 14:00 by Редакция\n2021 йил 16-март, сешанба куни Пхенянда яшовчи дипломатларга кўчага чиқиш тақиқланди. Бу ҳақда Россиянинг Шимолий Кореядаги элчихонасининг Facebook саҳифасида ўз саҳифасида тасвирланган. Дипломатик ваколатхона тегишли нотани 15 март арафасида олганини хабар қилди. Ушбу тақиқ истисносиз барча хорижий элчихоналарнинг маҳаллий ва хорижий ходимларига тааллуқлидир. Ушбу чора маҳаллий вақт билан эрталаб соат 5 дан кечки 10 гача\nРоссия бизнеси ўзбекистонлик мигрантларни кутмоқда\n08 Fevral 09:27 by Редакция\nГлобал пандемия туфайли Россияда бизнес оғир кунларни бошидан кечирмоқда. Муҳожирлар ишлаган кўплаб корхоналар ишламаяпти. Путин 2021 йил 1 мартгача хорижий ишчи кучининг соддалаштирилган кириб келиши учун шароит яратишни буюрди. Россия оммавий ахборот воситаларининг хабарларига кўра, коронавирус пандемияси ва меҳнат муҳожирларига кириш ва чиқиш тақиқлари туфайли ишчи кучи етишмовчилиги тахминан 190 минг кишини ташкил қилди. Тошкентлик\n23 мингдан ортиқ ўзбекистонлик Россия фуқаролигини олди\n04 Fevral 10:37 by Редакция\nПандемия пайтида сўнгги 15 йил ичида Россия фуқаролиги рекорд миқдордаги чет элликларга қабул қилинди. Россия Федерацияси Ички ишлар вазирлиги маълумотларига кўра, 2020 йилда 656,3 минг киши Россия фуқаролигини олган. Ушбу мамлакат фуқаролигини олишни истаган ўзбекистонликлар сони йил сайин ортиб бормоқда. Россия Ички ишлар вазирлиги веб-сайтида эълон қилинган статистик маълумотлардан маълум бўлишича, 2020 йилда 656,3 минг\nУкраина МДҲ битимидан чиқишга қарор қилди\n28 Dekabr 23:31 by Редакция\nУкраина МДҲнинг курер-почта алоқалари тўғрисида келишув «миллий манфаатларга таҳдид» деб ҳисоблайди. Украина МДҲ давлатларининг курерлик ва почта алоқаси соҳасидаги ҳамкорлик тўғрисидаги битимидан чиқди. Ушбу қарор душанба куни Украина ҳукумати томонидан қабул қилинган. 1993 йил 22-январда имзоланган Ҳукуматлараро курерлик алоқалари тўғрисидаги битим «давлатлар, ҳукуматлар, ҳокимият идоралари ва ҳукумат раҳбарлари ўртасида жуда муҳим, махфий ва бошқа расмий


5 Мар 2020 1947\n2020 йил 4 март куни Ўзбекистон Республикаси Халқаро хусусий ҳуқуқ бўйича Гаага конференцияси (ХХҲГК)га расман аъзо бўлди.\nХалқаро хусусий ҳуқуқ бўйича Гаага конференцияси шу кунгача ўзида 83 иштирокчини жамлаган бўлиб (82 давлат ва Европа иттифоқи), эндиликда унга Доминикан ва Ўзбекистон Республикалари ҳам аъзо бўлишди ва аъзолар сони 85 тага етди.\nГлобализация асрида кўпгина ҳуқуқий масалалар миллий чегаралардан чиқиб кетмоқда. Яъни турли мамлакатлар қонунчилигидаги турлича жиҳатлар маълум ноқулайликлар туғдирмоқда, айрим ўринларда зиддиятлар келтириб чиқариши кузатилмоқда. Масалан, бир давлатда берилган ҳужжатни бошқа бир давлатда тан олинишини таъминлаш, маълум мамлакатда туғилган гўдакни бошқа юртга фарзанд қилиб олиб кетиш ёки фуқаро фарзандини она ватанида эмас, мусофирчиликда дунёга келтириши ҳолатлари кўплаб учраяпти. Шу сабабли жаҳоннинг кўплаб мамлакатлари ўзаро келишиб, турли халқаро-ҳуқуқий ҳужжатлар ва халқаро ташкилотлар фаолияти орқали ҳамкорлик қиладилар ҳамда ўзаро ҳуқуқий мувофиқлаштирув ҳаракатларини амалга оширадилар. ХХҲГК айнан шундай ташкилотлар жумласидандир.\nШу пайтгача ХХҲГК доирасида 40 дан ортиқ конвенциялар имзоланган бўлиб, улар қуйидаги 3 асосий йўналишга бўлинади:\n- болаларни халқаро ҳимоя қилиш, оилавий ва мулкий муносабатлар;\n- халқаро ҳуқуқий ҳамкорлик ва низоларни бартараф этиш;\n- халқаро тижорат ва молиявий ҳуқуқ.\nЎзбекистон бугунга қадар Фуқаролик жараёни масалалари бўйича конвенция (1954), Чет эл расмий ҳужжатларини легаллаштириш талабини бекор қилувчи конвенция (1961), Халқаро болаларни ўғирлашнинг фуқаролик жиҳатлари бўйича конвенция (1980) ларга аъзо бўлган.\nХалқаро-ҳуқуқий ёрдам тизими соддалашади ва осонлашади.\nХалқаро-ҳуқуқий ёрдам эҳтиёжига учраган фуқароларга кенгроқ имкониятлар яратилади.\nФуқаролик-ҳуқуқий соҳага оид халқаро низолар самарали, тез ва кам харажат билан бартараф этилади.\nМиллий қонунчилик ва ҳуқуқни қўллаш амалиётига ижобий таъсир бўлади.\nЎзбекистонда халқаро хусусий ҳуқуқ илмининг ривожланишига ёрдам беради.\nБулар билан бир қаторда мазкур халқаро ташкилот фаолиятида Ўзбекистоннинг тўлақонли аъзо сифатидаги фаолияти келажакда қабул қилинадиган халқаро ҳужжатларда бизнинг миллий манфаатларимизни ҳам акс эттириш имконини яратади, деб хабар беради Адлия вазирлиги матбуот хизмати.


2008 йил кечмишлари\n13 апрел 2021, Тошкент вақти: 09:28\n2008 йилда ўзбекистонликларни энг кўп ташвишлантирган жиҳатлардан бири озиқ-овқат маҳсулотларининг қимматлашуви бўлган.\n2008 йил Ўзбекистоннинг ижтимоий, сиёсий, иқтисодий ва маданий турмуши турли воқеаларга бой бўлди. Лекин бугунги суҳбатимиз бу ҳақда эмас.\nЎтган йил ўзбекистонликлар учун қандай йил бўлгани ҳақида соҳа таҳлилчилари фикрларини ўрганиб ўтирмадик. Бу масалаларга аввал тўхталганмиз ва мавриди келганда, яна тўхталармиз. Бу сафар “2008 йил сизнинг ҳаëтингизда қандай из қолдирди?” деган савол билан оддий ўзбекистонликларга мурожаат қилдик. Жавоблар эса турлича бўлди.\nБу йил бизнинг ҳаëтимизда жуда кўп яхши воқеалар бўлди. Масалан, хўжайиним Россияга бориб¸ яхши ишлаб келди. Нива маркали янги машина олдик. Бу йил болаларим тўкин-сочин яхши яшади. Умуман, бу йил мен учун яхши бўлди. 2009 йилда ҳам бир талай режаларимиз бор.\n2008 йил менинг ҳаëтимда ëмон ўтди, дея олмайман. Сабаби ҳамма қатори яшаяпмиз. Фермер сифатида ишларимиз ëмон бўлмаяпти. Ëмон натижаларга эришганим йўқ. Ëмон десам, ношукурчилик бўлади. Оилам тинч. Иккинчи қизимиздан битта невара кўрдик. Мен учун 2008 йил ëмон бўлмади.\nЭ¸ бу йилда ағдар-тўнтарим чиқиб кетди. Сентябрнинг охирида инфаркт бўлиб қолдим. 7 кун жонлантириш бўлимида (реанимацияда) ëтдим. Жами 12 кун касалхонада ëтиб¸ ўлиб тирилиб келдим. Шундан бери уйда ëтибман. Янги йилда болаларимзга янгилик бўлса дейман. Ҳаммаси меҳр-оқибатли бўлсин. Хуллас, яхшиликни хоҳлайман.\n2008 йил жуда қийин бўлди. Оиламизда ишчи кучи борку¸ лекин иш йўқ. Иқтисодий томондан қийналиш бўлди. Озиқ-овқатларнинг нархлари кўтарилиб кетди. Барча ўзбек оилалари қатори менинг оиламда ҳам етишмовчилик бўлди. Одамни, асосан, иқтисодий етишмовчилик қийнайди. Болаларимнинг¸ невараларимнинг туғилган кунини ўтказганимда яхши кун бўлади. Уни ҳам иложи борича оилавий шароитда кичкина қилиб ўтказамиз. Шу нарса учун ҳам ўзимизча хурсанд бўламиз.\nЭнг эсда қоладигани - энг кичкина укам тўртта қизли бўлди. Янги йилда энди ҳаммага тинчлик-хотиржамлик тилайман. Нарх-наволар борган сари ошиб кетаяпти. Коммунал тўловларни тўлай олмасдан қарз бўлиб ўтирибмиз. Нархлар арзон бўлишини хоҳлардим.\n2008 йил менинг ҳаëтимда оғир йил бўлди. Борган сари яшаш қийин бўлиб бораяпти. Масалан, икки кун олдин уйимизга ўт тушди. Ëнғин бўлиб¸ чўғ бўлиб тутаяпти. Бу дунëда ризқимиз бор экан. Агар ризқимиз бўлмаганида¸ ўша пайтнинг ўзида бу оламдан кетар эдим. Шароит оғирда барибир. Энди яхши воқеалар ҳам бўлди. Масалан, укам фарзандли бўлди. Худо хоҳласа, яқин орада кичкина укам ҳам фарзандли бўлади.


Шимолий Кореяда кунига 167 000 дан ортиқ COVID-19 ҳолати аниқланди\nКХДР расмийлари мамлакатда бир кунда 167 650 та янги COVID-19 ҳолати қайд этилгани ҳақида хабар берди. Бир киши касалликдан вафот этди.\nРасмий статистик маълумотлар Фавқулодда вазиятларни бошқариш миллий агентлигига таяниб, Корея марказий ахборот агентлиги томонидан тақдим этилган.\nРасмий равишда, расмийлар касалликни «иситма» деб аташади. Департамент ҳисоботига кўра, апрель ойининг охиридан буён 2,8 миллион киши ушбу касалликка чалинган, 68 киши вафот этган. Шимолий Кореяда коронавирус тарқалиши ҳақида мустақил маълумотлар йўқ.\n2022 йил май ойи бошида КХДР ҳукумати биринчи марта ўз ҳудудида COVID-19 тарқалишини тан олди. Мамлакатда «фавқулодда карантин» жорий этилди: Шимолий Корея етакчиси Ким Чен Ин ҳудудларни блокировка қилишни ва дори-дармонлар захираларини сафарбар қилишни буюрди. «Дезинфекция» ишларига мамлакатнинг 100 минг пунктида, жумладан, тозалаш иншоотларида 200 мингга яқин тиббиёт ходимлари жалб этилди. Шунингдек, «дориларни тезроқ ва аниқроқ етказиб бериш» учун йигирмага яқин кўчма соғлиқни сақлаш марказлари ташкил этилди.\n2021 йилда Шимолий Корея глобал вакцина алмашинув дастури доирасидаги вакцинани ҳам, Хитойнинг Синовак Биотеч вакцинасини ҳам олишдан бош тортди. Касаллик авж олгани ҳақидаги хабарлардан сўнг Жанубий Корея, Хитой ва АҚШ яна Шимолий Кореяга вакциналар етказиб беришда ёрдам беришни таклиф қилишди. КХДР бу таклифларга расман жавоб бермади, бироқ Жанубий Кореянинг мулозимининг CNN телеканалига айтишича, 23 май, душанба куни КХДРдан Хитойга учта юк самолёти учиб, ортга қайтган.\nКоронавирус билан касалланиш даражасини кузатувчи Жон Хопкинс университети маълумотларига кўра, 2022 йил 23 май ҳолатига кўра, дунёда 525 миллиондан ортиқ COVID-19 ҳолати қайд этилган, деярли 6,3 миллион бемор вафот этган. Кўпгина мамлакатларда, шу жумладан Россияда ҳам карантин чоралари юмшатилган ёки бекор қилинган, аммо дунёнинг кўплаб минтақаларида, хусусан, Хитойнинг бир қатор шаҳарларида улар ўз кучини сақлаб келмоқда.\nШимолий Корея Россиянинг Узоқ Шарқ билан чегарадош. Бироқ, ёпиқ чегара ва деярли мавжуд бўлмаган иқтисодий алоқалар касалликнинг Шимолий Кореядан Россияга тарқалиши хавфини камайтирмоқда.


hidoyat.uz – “Мовароуннаҳр” нашриётининг сайти - КАСБЛАРНИНГ АФЗАЛИ\nТижорат билан шуғулланиш касбларнинг афзалидир. Расулуллоҳ (соллаллоҳу алайҳи ва саллам): “Тижорат билан шуғулланинглар, чунки ризқнинг 10 эшигидан 9 таси тижоратдадир”, деганлар (Саид ибн Мансур ривояти).\nСавдо билан шуғулланадиган ҳар бир мусулмон савдонинг шариатда кўрсатилган йўриқларига амал қилиши лозим. Шунда унинг савдосида файзу барака бўлади. Савдогар бу касби билан Аллоҳ таолонинг розилигини кўзлаши ва оиласининг эҳтиёжини ҳалол йўл билан қондиришни ният қилиши керак. Закот, фитр садақаларни адо этиши, мискинларга ёрдам бериши даркор. Тижоратчи қўлидаги барча нарсаларни Аллоҳнинг мулки, ўзини эса, молни ҳақдорларига етказувчи банда деб билиши лозим. Аллоҳ таоло бундай марҳамат қилади: «Аллоҳнинг Китобини тиловат қиладиган, намозни баркамол адо этадиган ва Биз уларга ризқ қилиб берган нарсалардан махфий ва ошкора эҳсон қиладиган зотлар сира касод бўлмайдиган тижоратдан (ажру савоб бўлишидан) умидвордирлар. Зеро, (Аллоҳ) уларнинг ажрларини комил қилиб берур ва Ўз фазлини уларга янада зиёда қилур. Албатта, У мағфиратли ва ўта шукр қилувчидир» (Фотир, 29–30).\nСавдогар тижоратни ризқ берувчи деб ўйламаслиги керак. Ризқ берувчи ёлғиз Аллоҳ таолодир. Савдогар тижорат илмини билиши фарздир. Токи билимсизлик сабаб ношаръий йўл билан савдо қилмасин. Бу ҳақида ҳазрат Умар (розияллоҳу анҳу): “Бозорларимизда савдо илмини билганлар тижорат қилсин! Акс ҳолда рибога қўл уриб қўяди”, деган.\nАбдуллоҳ ибн Масъуд (розияллоҳу анҳу)дан ривоят қилинади: “Расулуллоҳ (соллаллоҳу алайҳи ва саллам) айтдилар: “Судхўрлик 73 хил бўлади. Улардан энг кичигининг гуноҳи, киши ўз онаси билан зино қилишига тенгдир” (Имом Ҳоким).\nҲакимлардан бири бундай дейди: “Савдогар тилини ёлғон, фаҳш сўзлар ва қасам ичишдан сақласин. Қалбини кўзбўямачилик, хиёнат ва ҳасаддан покласин. Намозларни жамоат билан адо қилиб, илм талаб қилиш учун вақт ажратсин ва Аллоҳ таоло розилигини ҳар нарсадан устун қўйсин”.\nСавдогар ҳаром ва шубҳали нарсалардан сақланиши лозим. Ҳалол йўл билан мол топиши ва Аллоҳ ризолиги учун сарф қилиши керак.\nҲошим Авқос (розияллоҳу анҳу)дан ривоят қилинади: «Абдуллоҳ ибн Умар (розияллоҳу анҳумо)дан эшитдим, у киши бундай дерди: “Ким бирор кийимни ўн дирҳамга харид қилган бўлса-ю, ундан бир дирҳами ҳаромдан топилган бўлса, уни кийиб ўқиган намозларини Аллоҳ таоло қабул қилмайди. Сўнгра икки бармоқларини қулоқларига киргизиб: “Агар бу сўзларни Расулуллоҳдан эшитмаган бўлсам иккала қулоғим кар бўлсин, иккала қулоғим кар бўлсин”, деб икки-уч марта қайтарди» (Имом Аҳмад).\nСавдогар ҳийла билан мол сотмаслиги лозим. Баро ибн Озиб (розияллоҳу анҳу)дан ривоят қилинади: «Расулуллоҳ (соллаллоҳу алайҳи ва саллам)га касбларнинг энг афзали қайси экани ҳақида савол берилди: “Банда ўз қўли билан қиладиган иш ва мабрур тижорат”, деб жавоб бердилар» (Имом Ҳоким). “Мабрур тижорат”дан мурод фириб бермаслик, алдамаслик, қалбакилаштирмаслик, тарозидан уриб қолмаслик, ўлчовда уриб қолмасликдир.\nВосила ибн Асқаъ (розияллоҳу анҳу)дан ривоят қилинади: «Мен Расулуллоҳ (соллаллоҳу алайҳи ва саллам)нинг: “Ким айбли нарсани сотиб, айби борлигидан олувчини хабардор қилмаса, доим Аллоҳнинг ғазабида бўлади ёки фаришталар тўхтовсиз унга лаънат айтадилар”, деяётганларини эшитдим» (Ибн Можа).\nАнас (розияллоҳу анҳу): «Набий (соллаллоҳу алайҳи ва саллам)га: “Эй Аллоҳнинг Расули, мени дуоси қабул бўладиганлардан қилиб қўйинг”, дедим. У зот: “Эй Анас, касбингни пок қилгин, дуойинг қабул бўлади. Чунки банда оғзига ҳаромдан бир луқма солса, қирқ кунгача дуоси ижобат бўлмас”, дедилар».\nСавдогар хуш хулқли бўлиб, барча билан чиройли муомала қилиши лозим. Ҳақни адо қилишга муҳлат сўралганда бериши, тўловга имконияти йўқ камбағал билан савдо қилиб, унинг қарзининг ҳаммасини ёки бир қисмини кечиб юбориши охирати учун захира бўлади.\nСавдогар ночор кишининг ночорлигидан фойдаланиб қолишга уринмаслиги лозим. Мизҳар ибн Абдулмалик (раҳматуллоҳи алайҳ) айтади: «Бир киши Абу Ҳанифа (раҳматуллоҳи алайҳ) ҳузурига мато олиб келиб, сотмоқчи бўлди. У зот эса баҳосини сўради. У: “Минг дирҳам”, деди. Абу Ҳанифа (раҳматуллоҳи алайҳ) эса: “Бу ундан қиммат туради”, деб, охирида саккиз минг дирҳамга сотиб олди».\nБухородаги “Масжиди Калон”


Молдова фермерлари иқлим ўзгаришига мослашиш учун грант олишади • EastFruit\nБош саҳифа › Янгиликлар › Молдова фермерлари иқлим ўзгаришига мослашиш учун грант олишади\nМолдова фермерлари иқлим ўзгаришига мослашиш учун грант олишади\nМуаллиф: EastFruit 22 Авг 21 22 Авг 21 03\nКичик фермер хўжаликлари учун 5 минг долларгача, кооперативлар учун 15 минг долларгача бўлган грантлар Халқаро қишлоқ хўжалигини ривожлантириш жамғармаси (IFAD) томонидан қишлоқ ҳудуларини чидамлилигини ошириш лойиҳаси (PRR) доирасида берилади. Аризаларни қабул қилиш 9 августда бошланган ва молиявий ресурслар тугагунга қадар келаси йилгача давом этади, деб хабар беради МОЛДПРЕС.\nМолиявий ёрдам қишлоқ хўжалигида иқлим ўзгаришига мослашиш ташаббусларини амалга ошириш учун мўлжалланган. Грант олувчилар – қишлоқ хўжалиги ёки қайта ишлаш корхоналаридир, Кишинёв ва Бэлць муниципалитетлари эса бундан мустасно.\nИштирок этиш ҳуқуқига эга бўлиш учун улар қуйидаги шартларга мувофиқ бўлишлари керак: камида бир йил иқтисодий фаолият билан шуғулланган; 25 гектардан ошмайдиган ер участкалари бўлиши; бюджетдан қарзи йўқ ва ўз ҳиссасини таъминлаш учун етарли молиявий манбаларга эга, бу жисмоний шахслар учун инвестиция харажатларининг 70% ини ва кооперативлар учун 50% ни ташкил қилади.\nШунингдек ўқинг: Иқлим ўзгаришлари Европада картошка етиштиришдаги асосий хавф саналади\nАриза берувчилар грант дастурини тўлдирадилар, уни IFAD Биргаликда Амалга ошириш Гуруҳи (UCIP) веб-сайтидан юклаб олиш мумкин.\nМолдова Республикаси ва Халқаро қишлоқ хўжалигини ривожлантириш жамғармаси (IFAD) ўртасидаги ҳамкорлик 1999 йилда бошланган. Бугунги кунга келиб Фонд мамлакатда олти лойиҳа ва дастурни қўллаб-қувватлади, уларнинг бенефициарлари 130 минг кишидан ортиқ. Молдовада IFAD кўмаги қишлоқ аҳолиси даромадлари ва турмуш шароитларини яхшилашга мўлжалланган. Тадбирлар кичик фермерлар, деҳқонлар, майда чорвачилар, қишлоқ аёллари, мамлакатнинг турли бурчакларидан келган ёшлар ва бошқалар учун қаратилган.\n21 Сен 21 21 Сен 21 0162\n19 Сен 21 19 Сен 21 0157\n24 Май 21 2 627